Polis Tahan Pengedar Dadah Filipina Dalam Op Tapis

LAHAD DATU, 27 Ogos: Polis menahan seorang lelaki Filipina dipercayai pengedar dadah dalam serbuan Op Tapis di Kampung PPRT, Jalan Tengah Nipah di sini, semalam.

Ketua Polis Daerah Lahad Datu, ACP Nasri Mansor berkata lelaki berumur 40-an itu ditahan pada pukul 4.30 petang ketika sedang menunggang motosikal di kawasan berkenaan.

“Anggota Bahagian Siasatan Jenayah Narkotik (BSJN) melihat suspek dalam keadaan mencurigakan sebelum memperkenalkan diri kepada suspek dan menunjukkan kad kuasa polis.

“Secara tiba-tiba suspek bertindak agresif dan cuba melarikan diri tetapi berjaya ditangkap selepas berlaku pergelutan,” katanya dalam kenyataan di sini, hari ini.

Nasri berkata pemeriksaan awal menemukan satu sampul surat terletak di dalam poket seluar jean dipakai suspek.

“Di dalam sampul itu terdapat dua peket plastik lutsinar berisi ketulan hablur jernih dipercayai dadah jenis syabu dianggarkan seberat 52.70 gram bernilai RM7,905,” katanya.

Dalam pada itu, katanya suspek dan rampasan dadah dibawa ke Ibu Pejabat Polis Daerah Lahad Datu untuk tindakan lanjut.

Menurut Nasri, ujian saringan air kencing suspek didapati positif dadah jenis Methenamine.


Muhyiddin Kembali Sebagai Pengerusi MPN, Warganet Luah Rasa Bimbang

KUALA LUMPUR: Warganet memberi pelbagai reaksi terhadap pelantikan bekas perdana menteri Muhyiddin Yassin sebagai Pengerusi Majlis Pemulihan Negara (MPN) bertaraf menteri.

Segelintir pengguna media sosial memberikan maklum balas bahawa perlantikan tersebut sebagai petanda bahawa Muhyiddin kembali dalam urusan tampuk kerajaan.

Malah, ada yang beranggapan bahawa perlantikan itu seakan-akan memberi bayangan negara akan kembali gagal susulan beliau disifatkan sebagai pemimpin yang tidak berjaya mengawal situasi pandemik Covid-19.

Pengguna Twitter, @ooijohn menyifatkan Muhyiddin telah menggagalkan negara namun diberi satu lagi peluang untuk mengecewakan rakyat sekali lagi.

“Kami tidak dapat melalui mimpi buruk yang sama,” katanya.

Seorang lagi pengguna @sabrectw pula menganggap pelantikan tersebut satu penyalahgunaan kuasa yang tidak masuk akal.

“Menteri lain? Ini adalah penyalahgunaan kuasa yang tidak masuk akal,” katanya di Twitter.

Sementara itu, pengguna Twitter bernama Syamim Ms pula mempersoalkan mengapa Muhyiddin Yassin diminta meletak jawatan sebagai Perdana Menteri jika masih ada keyakinan bahawa beliau mampu meneraju strategi pemulihan negara.

“Kalau yakin dia boleh terajui strategi pemulihan negara, kenapa turunkan dia dari jawatan Perdana Menteri.”

Sebentar tadi, Ketua Setiausaha Negara Mohd Zuki Ali mengumumkan Muhyiddin Yassin dilantik Pengerusi Majlis Pemulihan Negara (MPN) bertaraf menteri.

MPN ditubuhkan pada Julai lalu bagi memastikan pelaksanaan Pelan Pemulihan Negara (PPN) berjalan lancar dan mengukuhkan lagi strategi kawalan wabak Covid-19.

Ia dianggotai wakil sektor swasta, pakar industri, dan pertubuhan bukan kerajaan (NGO) untuk berkongsi pengalaman dan nasihat di dalam pelbagai aspek PPN bagi membolehkan Malaysia keluar dari pandemik ini secara sistematik dan selamat. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isu Pendatang Di Sabah Perlu Ditangani Segera

KUALA LUMPUR, 10 Nov : Bukan lawak jenaka mahupun bermotifkan politik, namun masalah pendatang tanpa izin yang antara lain menyumbang kepada gelombang ketiga pandemik COVID-19 di negeri Sabah perlu ditangani segera, tegas seorang ahli Parlimen dari Negeri di Bawah Bayu itu di Dewan Rakyat hari ini.

Menyuarakan kebimbangan berhubung ancaman yang tidak dapat dilihat mata kasar itu, Datuk Azizah Mohd Dun (Bersatu-Beaufort) berkata sempadan yang panjang dan kerap kali dibolosi menyebabkan terlalu ramai pendatang berada di negara ini, terutama di Sabah.

“Berlakunya gelombang ketiga pandemik COVID-19 di Sabah bukti jelas bahaya yang dibawa oleh pendatang tanpa izin ini. Kerajaan mesti mencari jalan dan usaha lebih berkesan mengatasi masalah ini,” katanya semasa membahaskan  Rang Undang-undang Perbekalan 2021 hari ini.

Memuji langkah kerajaan menerusi usaha Op Benteng yang melibatkan Angkatan Tentera Malaysia, Polis Diraja Malaysia dan agensi-agensi penguatkuasaan negara, Azizah berkata lebih banyak operasi serupa perlu dilaksanakan di lokasi lain bagi memastikan usaha membanteras pendatang lebih berjaya.

Semalam, sebanyak 972 kes baharu positif COVID-19 dicatatkan negara dengan 38.1 peratus atau 370 kes daripadanya di Sabah.

Katanya kerajaan perlu memanfaatkan hubungan dua hala dengan negara-negara jiran yang berkenaan untuk mencapai penyelesaian terbaik dalam isu itu.

Pada masa sama, Azizah berpandangan pandemik COVID-19 juga telah menunjukkan bahawa keperluan fasiliti kesihatan yang lengkap adalah amat penting dan perlu disediakan kepada rakyat.

Sehubungan itu kerajaan perlu membantu mewujudkan fasiliti kesihatan di kawasan-kawasan yang tidak mempunyai kemudahan tersebut pada kadar segera di samping peralatan yang mencukupi dan terkini untuk rakyat di bandar dan luar bandar, kata beliau.

Mengenai pertanian pula, Azizah berpandangan kerajaan perlu melihat pendekatan dan strategi baharu bagi melonjakkan ekonomi penduduk luar bandar, termasuk petani, peladang, penternak dan nelayan secara holisitik.

“Saya percaya pasaran produk halal terbuka luas di seluruh dunia bukan sahaja kepada hampir dua bilion umat Islam, malah boleh memenuhi keperluan bukan Islam,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lori 10 Tan Bertembung, Dua Pemandu Cedera

BEAUFORT: Dua lelaki mengalami cedera parah akibat kemalangan jalan raya di Jalan Batu 60 petang tadi.

Penolong Penguasa Bomba (PPgB), Balai Bomba dan Penyelamat (BBP) Beaufort, Mohamad Hasbullah berkata kemalangan tersebut membabitkan dua buah kenderaan jenis lori 10 tan.

Dalam satu kenyataan, Mohamad berkata kedua-dua lelaki berusia 42 dan 45 tahun dikenal pasti sebagai pemandu kepada kedua-dua kenderaan terbabit.

Siasatan di lokasi kejadian mendapati, kemalangan berlaku akibat pertembungan kedua-dua lori berkenaan sehingga menyebabkan kecederaan parah kedua-dua individu terlibat.

Ketika kejadian, pasukan bomba telah mengeluarkan kedua-dua mangsa, seterusnya menghantar mangsa ke hospital menaiki jentera Pasukan Perkhidmatan Perawatan Kecemasan (EMRS) dan ambulans.

Pihak bomba juga membuat pemeriksaan di sekitar lokasi bagi memastikan keadaan selamat.

Sementara itu, Pusat Gerakan Operasi (PGO) menerima panggilan kecemasan kemalangan jalan raya tersebut pada pukul 3.30 petang dan menggegaskan seramai sembilan orang anggota BBP Beaufort ke lokasi.

Operasi tersebut ditamatkan sepenuhnya pada pukul 4.26 petang. –SabahNewsToday


Tidak wajar peminjam gagal bayar PTPTN disekat ke luar negara – Ewon

KOTA KINABALU, 21 Mei – Peminjam Perbadanan Tabung Pendidikan Tinggi Nasional (PTPTN) yang gagal membayar balik pinjaman tidak  seharusnya disekat ke luar negara, kata Menteri Pembangunan Luar Bandar Sabah Datuk Ewon Benedick.

Beliau berkata, sekatan ke luar negara tidak wajar kerana masih terdapat kaedah lain  untuk memberi peluang kepada peminjam untuk melunaskan pinjaman mereka.

“Ini termasuk memberi peluang kepada peminjam untuk menerokai potensi pekerjaan di luar negara. Mudah-mudahan dengan adanya rezeki di perantauan, mereka boleh kembali berbakti ke negara kita suatu hari nanti termasuk membayar semula pinjaman PTPTN untuk dipinjamkan semula kepada siswi seterusnya.

“Saya melihat banyak rakan dari pelbagai peringkat kelulusan yang kini bekerja dan mencari rezeki di negara lain. Saya fikir ini boleh digalakkan kepada para graduan, bukannya disekat. Saya percaya mekanisme berkaitan boleh diwujudkan berhubung perkara ini,” katanya dalam satu kenyataan, di sini, hari ini.

Ewon yang juga Anggota Dewan Undangan Negeri Kadamaian turut menyokong pandangan Timbalan Perdana Menteri, Datuk Seri Dr Wan Azizah Wan Ismail bahawa cadangan sekatan tersebut perlu dikaji semula.

“Memang diakui, ramai graduan universiti dan kolej yang meminjam dengan PTPTN masih belum mempunyai pekerjaan tetap dan sudah tentunya berhadapan cabaran besar dalam membayar semula pinjaman mereka.

“Jumlah graduan yang semakin bertambah berbanding dengan pasaran kerja serta keperluan tahap kompetensi dan karenah indistri mencetuskan cabaran besar kepada graduan-graduan ini mencari pekerjaan,” katanya.

Sebelum ini, Pengerusi PTPTN Wan Saiful Wan Jan dipetik sebagai berkata PTPTN merancang untuk melaksanakan semula sekatan ke luar negara terhadap peminjam PTPTN yang dikategorikan sebagai peminjam culas.


Pecah Restoran Segera Di Likas Ketika PKP

KOTA KINABALU: Seorang lelaki mengambil kesempatan ketika Perintah Kawalan Pergerakan (PKP) dengan memecah masuk restoran makanan segera di Plaza Juta, Likas, Kota Kinabalu dan melarikan barang bernilai kira-kira RM14,500.

Bagaimanapun suspek berusia 21 tahun itu berjaya ditahan polis di sebuah rumah di Kampung Bakau, Likas, jam 7.30 pagi, 5 April lalu.

Ketua Polis Daerah Kota Kinabalu, Asisten Komisioner Habibi Majinji berkata, pengurus restoran berkenaan mendapati pintu kaca hadapan premis itu pecah pada 2 April lalu.

“Pemeriksaan lanjut oleh pengadu mendapati beberapa aset restoran hilang dipercayai dicuri antaranya televisyen, telefon, dua mesin juruwang dan sebuah motosikal milik syarikat berkenaan.

“Anggaran kos kerugian bernilai RM14,581.80. Satu laporan polis dibuat pengadu mengenai kejadian itu,” katanya dalam sidang media di IPD Kota Kinabalu, hari ini.

Habibi berkata, bertindak atas maklumat, polis berjaya menjejaki suspek sebelum menahannya di sebuah rumah di Kampung Bakau.

“Hasil soal siasat suspek membawa rampasan semula barangan yang dicuri antaranya motosikal, televisyen dan beberapa peralatan yang digunakannya untuk mencuri,” katanya.

Katanya, siasatan lanjut juga mendapati suspek mempunyai jenayah lampau terbabit jenayah narkotik dan jenayah pencerobohan.

“Kes disiasat mengikut Seksyen 379A / Seksyen 457 Kanun Keseksaan,” katanya. – Harian Metro


46 Lagi Pesalah Dadah Ditahan Di Sekitar Bandaraya Kota Kinabalu

KOTA KINABALU: Operasi membanteras aktiviti penyalahgunaan dadah tidak pernah dihentikan, malah sentiasa dipergiat bagi memastikan daerah Kota Kinabalu bersih daripada najis tersebut.

Dalam tempoh seminggu bermula 13 April hingga semalam, Bahagian Siasatan Jenayah Narkotik, Ibu pejabat Polis Daerah (IPD) meneruskan kecemerlangan membanteras 46 lagi suspek yang terlibat dengan kesalahan berkaitan bahan terlarang itu.

Ketua Polis daerah, Asisten Komisioner Habibi Majinji berkata, daripada jumlah itu, tiga suspek ditangkap kerana disyaki pembekal, 11 orang kerana memiliki dadah manakala 32 lagi gagal ujian saringan urin.

“Pihak berkuasa juga berjaya menumpaskan aktiviti pengedaran dadah didalangi seorang warga Filipina dan turut merampas sebanyak 51.3 gram ganja.

“Dalam tempoh itu, 36 yang ditahan adalah warga tempatan manakala 10 lagi warga asing berumur 13 hingga 57 tahun,” katanya dalam satu kenyataan hari ini.

Habibi berkata, operasi tersebut dijalankan di sekitar bandar raya Kota Kinabalu, Likas dan Menggatal.

Jelas beliau, selain ganja, turut dirampas ialah 12.12 gram pil khayal dan 7.21 gram syabu yang kesemuanya bernilai RM4,050.

“Pihak polis turut memperkasakan penguatkuasaan dengan meningkatkan Op Tapis iaitu sebanyak 19 kali sepanjang minggu lalu, Op Sarang di kawasan Likas dan operasi bersama polis marin,” ujarnya. – BorneoToday


Remaja Maut Akibat Tercekik 3 biji Tapioca Pearls

Seorang remaja perempuan maut selepas tercekik 3 biji Tapioca Pearls dalam kejadian di China.

Terdahulu remaja perempuan tersebut membeli secawan minuman boba tea dengan abangnya pada 30 Jun lalu ketika dalam perjalanan ke rumah rakan mereka.

Apabila dua beradik itu tiba di lokasi, mangsa secara tiba-tiba mengalami masalah sukar bernafas dan tangannya mula berubah menjadi kehitaman kerana kekurangan oksigen sebelum tidak sedarkan diri.

Mangsa dibawa ke hospital dan doktor melakukan bantuan pernafasan (CPR) agar dia dapat bernafas kembali. Malangnya, mangsa dilaporkan meninggal dunia.

Hasil bedah siasat mendapati, mangsa meninggal dunia akibat tercekik bebola kayu ubi (tapioca pearls). Sebanyak tiga biji ‘pearls’ tersangkut di bahagian trakea mangsa yang menyebabkan saluran pernafasannya tersumbat lalu menyebabkan mangsa tercekik.


Syarikat kurier curi air di Tawau dikompaun RM5,000

TAWAU, 12 Mac – Sebuah syarikat perkhidmatan kurier di Bandar Sri Indah, Batu 10 dekat sini, dikompaun RM5,000 oleh Jabatan Air Tawau selepas didapati melakukan penyambungan paip secara haram.

Kegiatan itu dikesan dalam operasi jam 10.40 pagi tadi susulan maklumat berhubung penyambungan paip haram dan kegiatan curi air oleh syarikat terbabit.

Jurutera Air Bahagian Tawau, Asabri Robensen dalam satu kenyatan hari ini berkata siasatan mendapati terdapat sambungan dari paip utama menggunakan stand paip saiz dua inci disambungkan terus ke premis kurier tersebut.

“Tindakan pemotongan telah diambil oleh Penguatkuasa Jabatan Air selaras undang-undang di bawah Seksyen 49(b) Enakmen Bekalan Air Negeri Sabah 2003,” katanya.

Operasi itu tamat pada pukul 11.30 pagi.

Sehubungan itu, Asabri menasihatkan pengguna mematuhi undang-undang sebagaimana dinyatakan dalam Enakmen Bekalan Air 2003 atau berdepan denda berat jika didapati melakukan kesalahan.

“Orang ramai juga diminta melaporkan sebarang kes kecurian atau kebocoran paip air dengan menghubungi talian Hotline Jabatan Air Tawau di 019-5354600 atau 089- 761057,” katanya.


TERKINI: i-Sinar Diperluaskan Kepada Semua 8 Juta Pencarum KWSP, Maksimum Pengeluaran RM10,000

KUALA LUMPUR: Kerajaan bersetuju KWSP I-sinar kepada semua ahli yang terjejas pendapatan, setiap ahli boleh mengeluakan dari akaun 1 dengan had maximum RM 10 ribu.

Perkara ini disampaiakn oleh Menteri Kewangan, Dato’ Sri Tengku Zafrul dalam satu persidangan di Parlimen hari ini.

“Program i-Sinar diperluas kepada semua ahli KWSP yang terjejas pendapatan mereka. Tidak kira sama ada hilang pekerjaan atau terkurang pendapatan tahun ini, mereka layak memohon,” katanya dalam persidangan tersebut.

Tambahnya lagi, Program i-Sinar kini dibuka untuk kesemua 8 juta pencarum KWSP yang terjejas, dengan jumlah pengeluaran maksimum meningkat kepada RM10,000

Ahli pencarum hanya perlu memohon menerusi atas talian atau pergi ke mana-mana cawangan KWSP terdekat.


2 Pelajar Universiti Didenda RM1,200 Ingkar Kuarantin

TAWAU: Dua penuntut Universiti Awam (UA) masing-masing dijatuhi hukuman denda RM1,200 oleh Mahkamah Majistret di sini, semalam, kerana melanggar perintah kuarantin di rumah.

Pendaftar Mahkamah Tinggi Tawau, Amir Shah Amir Hassan, menjatuhkan hukuman itu terhadap Khairul Nizam Mohamad, 24, dan Siti Nordiana Roley, 19, yang masing-masing mengaku bersalah selepas pertuduhan dibacakan secara berasingan oleh jurubahasa mahkamah.

Mengikut kertas pertuduhan, kedua-kedua tertuduh masing-masing didakwa ingkar arahan terhadap perintah pengawasan dan pemerhatian di rumah selama 14 hari seperti yang termaktub di dalam Seksyen 15(1) Akta Pencegahan dan Pengawalan Penyakit Berjangkit 1988.

Berdasarkan kesalahan itu, mereka didakwa melakukan kesalahan di bawah Seksyen 22(b) dan boleh dihukum di bawah Seksyen 24(a) Akta yang sama serta boleh dikenakan hukuman penjara dua tahun atau denda atau keduanya jika sabit kesalahan.

Pendakwaan dikendalikan Pegawai Pendakwa, Pejabat Kesihatan Kawasan Tawau, Penolong Pegawai Kesihatan Persekitaran Norisya Juna manakala, kedua-dua tertuduh tidak diwakili peguam bela.

Terdahulu, Kharul Nizam dan Siti Nordiana dalam rayuan masing-masing memohon maaf dan berjanji tidak akan mengulangi kesalahan yang sama selain memohon mahkamah meringankan hukuman memandang mereka tidak bekerja dan masih menuntut di universiti.

Bagaimanapun, Norisya dalam hujahnya memohon mahkamah menjatuhkan hukuman yang berat kerana kesalahan kedua-dua tertuduh adalah amat serius dan membabitkan kepentingan awam.

Mahkamah turut memerintahkan kedua-dua tertuduh masing-masing dihukum satu bulan penjara sekiranya mereka gagal membayar denda. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM2 Juta Untuk Bekalan Air Luar Bandar Di Sabah Tahun Ini

KOTA KINABALU: Kementerian Pembangunan Luar Bandar (KPLB) Sabah memperuntukkan dana sebanyak RM2 juta untuk melaksanakan Program Bekalan Air Luar Bandar Alternatif (BALBA) tahun ini.

Menterinya, Datuk Ewon Benedick berkata, program BALBA adalah antara inisiatif baharu yang diperkenalkan kementeriannya bagi membantu penduduk luar bandar yang sering berhadapan masalah bekalan air.

“BALBA adalah program pembekalan air dengan kaedah alternatif terawat sama ada menggunakan sistem paip air graviti dan telaga tiub atau sumber air bawah tanah di kawasan terpencil dan jauh daripada capaian sistem retikulasi Jabatan Air Negeri Sabah.

“KPLB Sabah bekerjasama dengan Jabatan Mineral dan Geosains (JMG) Sabah untuk mengenalpasti sumber air bawah tanah sebagai bekalan air kepada kampung di luar bandar.

“Ini kerana mereka mempunyai kepakaran dan teknologi hidrogeologi mengenalpasti sumber air bawah tanah dan membina sistem telaga tiub bekalan air dari bawah tanah,” katanya.

Beliau berkata demikian selepas menerima kunjungan hormat Jabatan Mineral dan Geosains (JMG) di Pejabat Kementerian Pembangunan Luar Bandar Sabah, di Kota Kinabalu, semalam.

Kunjungan terbabit diketuai oleh Penanggung Timbalan Pengarah (Makmal) JMG Sabah, Dr Morius Bantas serta Ketua Aktiviti GeoWarisan Jenneth Cyril; Ketua Aktiviti Geologi Alam Sekitar, Fredolin Javino dan Ketua Aktiviti Hidrogeologi, Jaineh Lingi.

Ewon yang juga Ahli Dewan Undangan Negeri (ADUN) Kadamaian berkata, peruntukan yang tersedia ini mencakupi kajian geofizik, pemasangan telaga tiub, bangunan pam dan rawatan air bawah tanah.

“Pada masa sama, kita juga boleh memperbaiki telaga air sedia ada yang dibina penduduk kampung luar bandar dengan menggunakan kaedah terbaru ‘Telaga Caisson’ yang dibangunkan oleh JMG,” katanya.

Ewon berkata, kementerian juga akan menyediakan peruntukan untuk membina bangunan pam air dan rawatan air di Kampung Gaur dan Kampung Nahaba Kadamaian, Kota Belud yang mana telaga tiub sudah siap dibina dan dipasang oleh JMG tahun lalu.


Kejar bola punya pasal

Islamabad:Seorang kanak-kanak kecil terpaksa melalui satu pengalaman menakutkan apabila jatuh terperangkap di dalam lubang sedalam enam meter dengan diameter cuma 25 sentimeter selama empat jam sebelum berjaya diselamatkan.

Dalam kejadian Isnin lalu, mangsa, Muhammad Adeeb mengejar bola sebelum jatuh terperosok ke dalam lubang itu di sebuah kawasan pedalaman di Punjab, Pakistan.

Kejadian itu disaksikan sepupunya berusia empat tahun, Usama yang bergegas pulang mendapatkan bantuan.

Penduduk kampung cuba menyelamatkannya namun gagal memandangkan lubang terlalu sempit, menyebabkan mereka menghubungi anggota penyelamat yang mengambil masa empat jam untuk mengeluarkan mangsa.

Usaha menyelamat dilakukan penuh teliti bagi memastikan Muhammad Adeeb dapat dikeluarkan dengan selamat menggunakan paip plastik dan tali.

Bapanya, Muhammad Noman berkata, kejadian itu amat mencemaskan dan dia tidak dapat menggambarkan perasaan melihat anaknya di dalam lubang itu namun lega selepas berjaya diselamatkan. – Agensi


Jufazli Dibebaskan, Tun Mahathir Bakal Berhadapan Saman RM2 Juta

Julfazli bebas, mohon sumbangan untuk biaya saman Kerajaan

“Rakyat Malaysia boleh memberi sumbangan bagi menampung kos guaman saya sebanyak RM 50 Ribu bagi menjayakan saman sivil RM 2 Juta kepada kerajaan Mahathir Mohamad..” – Julfazli Shi

SELEPAS BEBAS KINI RANCANG SAMAN KERAJAAN

Pemilik akaun Facebook, Jufazli Shi Ahmad yang didakwa b!iadap serta mengh!na Perdana Menteri, Tun Dr. Mahathir Mohamad hari ini secara rasmi bebas dari tahanan polis.

Julfazli dalam kenyataan terbaru di facebook miliknya hari ini memberitahu peguam yang mewakilinya berjaya menolak permohonan tambahan reman

Kenyataan Julfazli berhubung tangkapan ke atas dirinya sekitar jam 3 pagi pada sabtu lalu.

Saya tetap menganggap tangkapan PDRM adalah atas arahan politik kerajaan Mahathir Mohamad yang cuba mendiamkan suara lantang saya mengkritik skandal korupsi mega dan salah guna kuasa beliau sebagai Perdana Menteri dalam negara Malaysia.

Saya juga menganggap tangkapan oleh Mahathir Mohamad ke atas saya bermula jam 3.00 Pagi (16 March 2019-Sabtu) adalah satu “Penculikan Politik” yang wajar saya kecam kerana sejak 16 March 2019 (10 Pagi) sehingga 20 March 2019 (12 Tengah Hari), Polis-Polis Mahathir tidak membenarkan saya berjumpa dengan keluarga saya dan peguam-peguam yang saya lantik dalam kes ini.

Menurut Julfazli, beliau merancang untuk mengeluarkan saman sivil sebanyak RM 2 Juta kepada pihak kerajaan Mahathir Mohamad, Polis-Polis Mahathir, Polis Diraja Malaysia (PDRM) dan Kementerian Dalam Negeri kerana menafikan hak asasinya melantik Peguam dalam tangkapan politik ini.

Bagi tujuan itu beliau berharap rakyat Malaysia boleh memberi sumbangan bagi menampung kos guaman sebanyak RM 50 Ribu bagi menjayakan saman sivil RM 2 Juta kepada kerajaan Mahathir Mohamad. – DNEWS.FUN


Calitan Tekak & Hidung Lebih Berkesan, Tidak Perlu Calitan Dubur

KUALA LUMPUR: Ujian calitan tekak dan nasopharyngeal melalui saluran hidung sudah memadai untuk melakukan pengesanan COVID-19.

Pakar virologi dari Universiti Sains Malaysia (USM), Prof Madya Dr Yahya Mat Arip, berkata ia berdasarkan data yang menunjukkan kadar atau peratusan pengecaman virus SARS-CoV-2 dengan menggunakan dua kaedah calitan itu lebih tinggi.

Sehubungan itu, beliau berpendapat tidak perlu ujian pengesanan COVID-19 terhadap najis, dubur atau rektum yang cuma mengundang ketidakselesaan dan kesan negatif dalam kalangan masyarakat.

Mengikut data, kadar pengecaman virus SARS-CoV-2 menerusi calitan nasopharyngeal dan calitan tekak adalah 88 peratus. Calitan najis, dubur atau rektum adalah 70 peratus. Calitan konjunktiva iaitu di selaput lutsinar yang meliputi mata putih dan bahagian dalam kelopak mata pula satu peratus. Pengecaman melalui air kencing dan calitan vagina masing-masing kosong peratus.

Berdasarkan kepada kadar (peratus) pengecaman, ujian calitan nasopharyngeal dan tekak sudah memadai untuk tujuan penyaringan COVID-19. Prosedur yang digunakan juga tidak terlalu membebankan. Ujian calitan najis, dubur, rektum boleh digunakan untuk tujuan saringan COVID-19. Bagaimanapun, prosedur yang perlu digunakan itu akan mengundang ketidakselesaan.

“Ini akan memberikan impak negatif kepada masyarakat dalam usaha menggalakkan masyarakat menjalani ujian saringan. Saya berpendapat kita tidak perlu ujian saringan membabitkan calitan najis, dubur atau rektum,” katanya kepada BH, hari ini.

Beliau mengulas ujian calitan dubur di China sebagai kaedah lain mengesan individu dijangkiti COVID-19.

Memetik laporan media, Li Tongzeng, seorang doktor kanan di Hospital You’an Beijing dipetik sebagai kepada CCTV, teknik calitan di dubur boleh meningkatkan kadar pengesanan dalam kalangan mereka yang dijangkiti kerana virus berkenaan bertahan lebih lama di bahagian itu berbanding saluran pernafasan.

Mengulas hal itu, Dr Yahya menegaskan pertama sekali orang ramai perlu membezakan antara ‘infectivity’ (jangkitan) dengan ‘positivity’ (positif).

Jelasnya, seseorang yang melalui pengalaman COVID-19 berkemungkinan masih boleh memberikan keputusan positif tetapi tidak berjangkit.

“Yang perlu diberi perhatian adalah keadaan ‘infectiousness period’ (tempoh berjangkit) yang merujuk kepada ‘viral load’ (beban virus) yang tinggi dan virus aktif bereplikasi atau dalam erti kata lain mengakibatkan kuantiti virus yang tinggi. Dalam keadaan ini, kebolehjangkitan adalah sangat tinggi.

“Apabila seseorang sudah pulih, masih terdapat kemungkinan saki baki virus yang telah mengalami degridasi atau bermaksud tidak lagi infectious (berjangkit) dalam badan. Ini akan masih memberikan keputusan positif apabila saringan dibuat tetapi kebolehjangkitan adalah hampir tiada,” katanya.

Pakar epidemiologi dari Universiti Malaya (UM), Prof Datuk Dr Awang Bulgiba Awang Mahmud, berkata keputusan positif untuk sampel dari sistem pencernaan sudah lama diketahui.

Kajian berkaitan perkara itu sudah setahun dijalankan dan mendapati sampel yang positif dari najis boleh didapati positif lebih lama berbanding sampel daripada sistem pernafasan.

“Misalnya, sampel dari najis boleh positif hingga berpuluh-puluh hari. Bagaimanapun persoalannya, adakah pesakit yang positif calitan dubur masih boleh menjangkiti orang lain? Yang itu perlu jawapan dahulu kerana setakat ini kita tidak mempunyai pengetahuan lengkap mengenai hal ini,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemilik rumah buat sambungan paip haram dikompaun RM10,000

TAWAU: Pemilik sebuah rumah dikompaun RM10,000 oleh Jabatan Air Tawau (JAT) kerana membuat penyambungan paip haram, dalam Ops Cegah di Taman Guan Soon, Jalan Tanjung Batu, dekat sini, hari ini.

Operasi kira-kira jam 1.50 tengah hari itu dijalankan sepasukan anggota penguat kuasa JAT susulan aduan dan maklumat berkaitan kegiatan mencuri air di kawasan berkenaan.

Jurutera JAT, Asabri Robensen, berkata hasil pemeriksaan pihaknya mendapati ada satu penyambungan haram daripada paip utama terus ke rumah terbabit.

Susulan itu, beliau berkata, anggota penguat kuasa turut memotong sambungan paip haram berkenaan.

“Pemilik rumah terbabit didapati melakukan kesalahan mengikut Seksyen 53 Enakmen Bekalan Air Sabah 2003, iaitu membuat penyambungan haram.

“Selain kompaun, individu yang gagal mematuhi undang-undang dinyatakan dalam Enakmen Bekalan Air Sabah 2003, akan berdepan denda berat jika didapati melakukan kesalahan,” katanya dalam satu kenyataan, hari ini.

Asabri turut menasihati orang ramai, termasuk syarikat yang dikompaun sebelum ini, supaya segera menjelaskan bayaran bagi mengelakkan tindakan mahkamah yang akan menyukarkan lagi proses membuat penyambungan meter baharu.

“Pihak jabatan juga memohon kerjasama orang ramai membuat laporan atau menyalurkan maklumat berkaitan kes kecurian atau kebocoran paip air dengan menghubungi JAT melalui talian 019-535 4600 atau 089-761057,” katanya. – Berita Harian


Mati Kerana TikTok

KAHERAH: Bintang muda TikTok menjadi sasaran terbaharu pihak berkuasa Mesir yang menuduh golongan itu sebagai penyebar kemaksiatan dalam masyarakat.

Sejak Presiden Abdel Fatah al-Sisi berkuasa pada 2014, ratusan wartawan, aktivis, peguam dan ahli intelektual sudah ditahan dan banyak laman web disekat atas alasan keselamatan negara.

The Guardian dipetik melaporkan beberapa bulan kebelakangan ini kumpulan wanita popular di media sosial juga membangkitkan kemarahan pemerintah dan ada yang sudah ditahan.

Penuntut universiti, Haneen Hossam dituduh mempromosikan pelacuran dan ditahan pada April selepas dia menyiarkan klip video memberitahu lebih 1.3 juta pengikutnya bahawa perempuan boleh menjana wang menerusi TikTok.

Mowada al-Adham yang dikenali dengan klip sindiran di TikTok dan Instagram pula ditahan pada Mei.

Pihak pendakwaan memaklumkan kedua-dua wanita itu didakwa atas tuduhan mengancam nilai kekeluargaan masyarakat Mesir, melalui hantaran mereka di media sosial.

Mahkamah memerintahkan Hossam dibebaskan dengan jaminan minggu lalu, namun pendakwa raya pada Khamis memberitahu dia ditahan semula selepas penemuan bukti terbaharu.

Lewat Mei berlaku kes yang lebih mengejutkan apabila remaja perempuan berusia 17 tahun dengan muka yang penuh lebam, memuat naik video di TikTok mendakwa dirogol sekumpulan lelaki.

Pihak berkuasa pula bertindak menahannya bersama enam lelaki yang didakwa menyerangnya dan semua mereka didakwa atas tuduhan mempromosikan pesta seks.- AGensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Politik Sabah Buat Laporan Polis Ke Atas Shafie & 2 Ahli WARISAN

KUALA LUMPUR: Kumpulan politik berpangkalan di Sabah, Gerakan Kuasa Rakyat Malaysia @G57 membuat beberapa laporan polis ke atas Ketua Menteri, Shafie Apdal dan 2 ahli Warisan.

Pengerusinya, Zulkarnain Mahdar berkata laporan itu dibuat terhadap Shafie atas kenyataannya yang mendakwa bekas ketua menteri Sabah, Musa Aman memberikan hampir sejuta ekar tanah kepada individu tertentu, termasuk ahli keluarga sendiri.

“Fitnah ini dibuat tanpa ada bukti kukuh dan apa yang menghairankan adalah sepanjang Shafie mengetuai Sabah selama 26 bulan, isu pemberian tanah langsung tidak pernah ditimbulkan, malah laporan rasmi Suruhanjaya Pencegahan Rasuah Malaysia (SPRM) juga tidak dibuat.

“Malangnya, selepas pengumuman DUN Sabah dibubarkan, Shafie telah keluar kenyataan fitnah untuk menjejaskan imej dan kredibiliti Musa bagi mengalihkan isu kegagalan Shafie mengurus tadbir Sabah dengan baik” katanya di depan Ibu Pejabat Polis Daerah Dang Wangi hari ini.

Beliau meminta tindakan undang-undang diambil ke atas 2 ahli Warisan, iaitu Nordin Ening dan Ismaily Bungsu yang menuduh Musa sebagai perompak serta pencuri tanpa sebarang bukti.

Zulkarnain berkata, laporan polis itu juga dibuat terhadap Shafie susulan beberapa video oleh Jufazli Shi Ahmad yang menyifatkan pemimpin itu sebagai ejen Filipina yang menuntut Sabah.

“Apa yang peliknya, Shafie tidak mengambil tindakan saman fitnah ke atas Jufazli ini, dan jika ia fitnah, sepatutnya beliau berani tampil ke depan saman, tetapi sampai sekarang dia tidak mengambil apa-apa tindakan.”

Beliau berkata, polis harus menyiasat sama ada dakwaan itu benar atau tidak kerana yakin Jufazli tidak akan berani mengeluarkan kenyataan sedemikian tanpa bukti kukuh.- FMT


Luna Maya Suka Bau Kentut Sendiri

Walaupun tabiat menghidu kentut sendiri dianggap sesuatu yang memalukan atau menjijikkan, namun pelakon Indonesia, Luna Maya mengakui dia menyukai bau kentutnya sendiri.

Luna berkata demikian ketika ditanya pelakon Boy William di saluran YouTube Luna Maya yang ditayangkan, baru-baru ini.

Menerusi video itu, Boy William menjawab beberapa pertanyaan peribadi daripada Luna dan mendedahkan dirinya suka mencium bau kentut sendiri.

Bagaimanapun, ketika pertanyaan itu diajukan kepada Luna, pelakon itu mengakui turut suka menghidu kentut sendiri.

“Sukalah, pasti semua orang suka bau kentutnya sendiri,” kata Luna.

Lebih melucukan, Luna yang duduk di atas sofa bersama Boy William turut menunjukkan bagaimana dia menghidu dan menikmati bau kentutnya sendiri.

Gelagat spontan yang ditunjukkan Luna apabila dia menoleh ke belakang dan mencium aroma khas itu mengundang gelak tawa antara mereka.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


NGO Buat Laporan Kepada SPRM Dakwa Yang Di-Pertua Sabah Salah Guna Kuasa

PUTRAJAYA: Sebuah badan bukan kerajaan (NGO) dari Sabah membuat laporan kepada Suruhanjaya Pencegahan Rasuah Malaysia (SPRM) hari ini, mendakwa Yang di-Pertua Negeri Juhar Mahiruddin menyalahgunakan kuasa dalam pembubaran Dewan Undangan Negeri (DUN), minggu lalu.

Pengerusi Penaja Gerakan Kuasa Rakyat Malaysia (G57) Zulkarnain Mahdar berkata, Juhar sepatutnya tidak menyetujui permohonan ketua menteri Shafie Apdal untuk membubarkan DUN.

Beliau berkata, Juhar sepatutnya bertemu dengan semua wakil rakyat sebelum membubarkan DUN kerana Shafie tidak lagi mendapat majoriti dan beliau perlu menunjukkan sikap berkecuali dalam membuat keputusan.

“Juhar sepatutnya berhenti bersembunyi dalam istana jika dia betul-betul hendak melibatkan diri terus dalam politik,” katanya.

Ini kali ke-2 laporan dibuat terhadap ketua negeri Sabah itu.

Pada Disember 2018, G57 membuat laporan selepas Perlembagaan Sabah dipinda bagi membolehkan Juhar menduduki kerusi itu untuk tempoh lebih lama.

Zulkarnain berkata, tempoh lebih lama sebagai Yang di-Pertua Negeri adalah imbuhan kepada Juhar atas peranannya memastikan Shafie dilantik sebagai ketua menteri.

“Inilah sebabnya mengapa kami membuat laporan kepada SPRM bagi membolehkan kertas siasatan dibuka untuk menyiasat perkara itu,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Luruan Monsun: Tangguh Aktiviti Riadah Luar, Pendakian – Bomba Sabah

KOTA KINABALU, 26 Dis : Orang ramai terutama di pantai timur dan utara Sabah dinasihatkan supaya menangguhkan aktiviti riadah luar seperti berkelah, berkhemah di kawasan pinggiran sungai atau aktiviti pendakian, berikutan luruan monsun diramal berlaku bermula esok.

Pengarah Jabatan Bomba dan Penyelamat Malaysia (JBPM) negeri Sabah Md Ali Ismail berkata ini kerana luruan monsun yang membawa angin sejuk dari Siberia, dijangkakan mengakibatkan hujan berterusan terutama di kawasan pantai timur dan utara Sabah.

Beliau berkata keadaan ini berpotensi mengakibatkan berlakunya banjir, tanah runtuh dan lain-lain kejadian yang tidak diingini.

“Orang ramai yang tinggal di kawasan tersebut dinasihatkan untuk lebih peka dan sentiasa berwaspada. JBPM Sabah telah diletakkan dalam keadaan lebih bersiap siaga, dengan meletakkan aset-aset berkaitan di lokasi strategik dengan lebih awal,” katanya menerusi kenyataan hari ini.

Md Ali berkata JBPM Sabah juga membuat pemantauan dari semasa ke semasa, selain berkoordinasi dengan agensi lain di bawah Jawatankuasa Pengurusan Bencana Daerah dan Negeri, untuk bertindak balas sekiranya berlaku kejadian yang tidak diingini.

Pada Khamis lepas (23 Dis) Jabatan Meteorologi Malaysia (MetMalaysia) mengeluarkan ramalan luruan monsun pada 27 hingga 30 Dis, antara lain menyebabkan angin kencang dan laut bergelora di Laut China Selatan.

Menurut MetMalaysia keadaan itu juga boleh menyebabkan hujan berterusan di Johor, Sabah dan Sarawak dalam tempoh 28 hingga 30 Dis ini. – BERNAMA


Mayat Wanita Di Pulau Gaya

KOTA KINABALU: Polis sedang menyiasat penemuan mayat wanita yang mulai reput di tepi pantai Kampung Torong Logong, Pulau Gaya, di sini, sama ada kejadian berunsurkan jenayah atau sebaliknya.

Ketua Polis Daerah Kota Kinabalu, Asisten Komisioner Habibi Majinji berkata mayat wanita berusia lingkungan 20 tahun tanpa identiti ditemui oleh orang awam, pada awal bulan lalu.

“Mayat itu ditemui dalam keadaan fizikalnya mulai kembung dan mereput manakala bahagian usus serta muka mayat hancur.

“Tiada sebarang dokumen pengenalan diri ditemui dan mayat sudah dibedah siasat di Jabatan Forensik Hospital Queen Elizabeth I (HQE I),” katanya ketika ditemui selepas majlis Perhimpunan Bulanan Ibu Pejabat Polis Daerah (IPD) Kota Kinabalu bagi Ogos 2019 di Dataran Pahlawan, di sini, hari ini.

Habibi berkata siasatan juga mendapati tiada kesan kecederaan ditemui pada mayat berkenaan.

“Polis masih menyiasat sama ada kejadian berunsurkan jenayah atau sebaliknya.

“Polis juga sedang mengenal pasti waris dan ahli keluarga mangsa.

Sehubungan itu, Habibi berkata orang ramai yang kehilangan ahli keluarga supaya tampil membantu siasatan dalam kes berkenaan.

“Setakat ini kes diklasifikasikan sebagai mati mengejut dan mayat wanita itu masih berada di Jabatan Forensik HQE I.

“Orang ramai yang kehilangan ahli keluarga boleh menghubungi Ketua Balai Polis Pulau Gaya, Asisten Superintendan Mohd Zulfikar Abd Salam di talian 088-220221 bagi membantu siasatan polis,” katanya.-SabahNewsToday


Arthur Joseph Kurup Sedia Bertanding Kerusi Baru PRN Sabah

KOTA KINABALU: Timbalan Menteri di Jabatan Perdana Menteri Arthur Joseph Kurup bersedia untuk bertanding di kerusi DUN Tulid pada pilihan raya negeri (PRN) akan datang.

Terletak di pedalaman Sabah sejauh kira-kira 200 km dari ibu negeri, Tulid salah satu daripada 13 kerusi baru yang bakal dipertandingkan, dan terletak dalam Parlimen Pensiangan, yang juga dimenanginya pada pilihan raya umum 2018.

“Saya bersedia menawarkan diri saya sebagai calon, dan jika saya diminta untuk bertanding, saya sedia berkhidmat,” katanya, yang juga timbalan presiden Parti Bersatu Rakyat Sabah.

“Bagaimanapun buat masa ini, saya belum menerima apa-apa arahan daripada pucuk pimpinan dan saya serahkan kepada mereka untuk membuat keputusan,” katanya kepada pemberita selepas menyertai suatu program di kawasan Parlimennya.

Minggu lalu, Exco Pemuda PBRS Edwin Laimin berkata PBRS paling sesuai bertanding di Tulid kerana parti itu mempunyai rekod baik di Pensiangan sejak hampir sedekad.

Arthur menang di Pensiangan atas tiket Barisan Nasional dengan 11,783 undi, menewaskan calon PKR (9,469), calon Parti Solidariti Tanah Airku (2,839), Parti Cinta Sabah (212), dan calon Bebas (65), dengan majoriti 2,314 undi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu & Anak 5 Tahun Terselamat, Kereta Terbakar

BEAUFORT: “Saya terkejut kereta tiba-tiba berasap di bahagian enjin dan saya segera membawa anak keluar. Tidak lama kemudian, kereta itu mula terbakar,” kata Emma Mokti, 35, pemandu Perodua Kancil yang terbakar berhampiran bangunan Wisma Arjuna, semalam.

Dalam kejadian kira-kira pukul 8 malam itu, Emma bersama anak perempuannya yang berusia lima tahun mahu pulang ke rumahnya di Kampung Jempangah.

“Saya baru saja selesai berniaga menjual kuih dan mahu pulang ke rumah.

“Tidak sangka pula kereta yang saya pinjam daripada bapa saudara saya tiba-tiba terbakar dan mujur kami sempat keluar daripada menjadi mangsa,” katanya ketika dihubungi, hari ini.

Katanya lagi, dia yang panik dengan kejadian itu cuba meminta bantuan daripada orang awam yang ada di kawasan berkenaan.

“Ada orang awam yang hubungi pihak bomba dan memadamkan kebakaran kereta itu,” katanya.

Sementara itu, Ketua Operasi Pegawai Bomba Kanan II Willy Gilbert berkata, dua mangsa berada di dalam kenderaan itu berjaya keluar sebelum pasukan bomba dari Balai Bomba dan Penyelamat (BBP) Beaufort tiba.

“Kejadian membabitkan sebuah kereta Perodua Kancil terbakar sepenuhnya dan pasukan bomba menjalankan operasi pemadaman menggunakan sumber air dari jentera.

“Kebakaran dapat dikawal pukul 8.28 malam dan selepas memastikan keadaan persekitaran selamat kita menamatkan keseluruhan operasi pada pukul 8.52 malam,” katanya.

Katanya lagi, tiada kecederaan atau kemalangan jiwa dilaporkan dalam kes ini dan punca kejadian masih dalam siasatan pihak berkuasa.- BorneoToday


Jangan Ambil Kesempatan Naik Harga Tiket Penerbangan, Kata PM

BERA: Perdana Menteri Ismail Sabri Yaakob mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket ke Sabah dan Sarawak terlalu tinggi pada musim perayaan ini.

Katanya, berdasarkan laporan media harga tiket dikatakan naik sehingga 500% pada musim perayaan, dan beliau menyifatkan ia sebagai “agak melampau” kerana rakyat tidak mempunyai alternatif untuk ke negeri berkenaan selain menaiki kapal terbang.

Sehubungan itu, perdana menteri berkata beliau telah meminta Menteri Perdagangan Dalam Negeri dan Hal Ehwal Pengguna Alexander Nanta Linggi meneliti jika berlaku pelanggaran bawah Akta Kawalan Harga dan Antipencatutan (AKHAP) 2011 berhubung kenaikan harga itu.

“KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP…tindakan segera perlu diambil untuk menjaga kepentingan rakyat. Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat,” katanya.

Beliau berkata demikian semasa berucap merasmikan pasar raya MG CoopMart milik Koperasi Pekebun Kecil Daerah Bera Berhad (Kopbera) dan Jualan Harga Murah Semarak Ramadan Keluarga Malaysia Parlimen Bera di sini hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siar Azan awal: Puasa Terbatal, Wajib Ganti – Mufti Sabah

KOTA KINABALU: Puasa terbatal dan wajib ganti selepas Ramadan berakhir.

Itu penjelasan Mufti Sabah, Datuk Bungsu @ Aziz Jaafar berhubung isu seorang penyampai stesen radio tempatan yang tampil memohon maaf atas kesilapan teknikal menyiarkan azan Maghrib empat minit lebih awal di Tawau semalam.

Bungsu berkata, waktu berbuka puasa adalah bersandarkan kepada terbenamnya matahari berdasarkan nas syarak dan bukannya bersandarkan kepada laungan azan di radio atau seumpamanya serta keadaan langit pada ketika itu.

“Pada dasarnya, di sisi syarak, puasa bagi mereka yang berbuka puasa awal daripada waktu sebenar kerana mengikut azan di radio adalah dikira terbatal dan wajib ke atas mereka menggantikan puasa mereka itu setelah berakhirnya Ramadan.

“Usaha pihak radio menyiarkan azan sebagai tanda masuk waktu dan berbuka adalah usaha murni yang sangat baik.

“Namun, pihak radio perlulah lebih teliti dan cermat dalam perkara ini bagi mengelakkan daripada berulang perbuatan menyiarkan azan awal dari waktunya pada masa akan datang,” katanya.

Sementara itu, Bungsu juga turut menyeru umat Islam di Sabah agar sentiasa cermat dan berhati-hati dengan perkara berkaitan waktu berbuka puasa.

“Sehubungan itu, umat Islam disarankan merujuk kepada takwim berbuka puasa yang dikeluarkan pihak berkuasa.

“Ini bagi memastikan perkara seumpama ini tidak berlaku lagi pada masa akan datang,” katanya. – HMetro


Bonus Raya RM500 Untuk Penjawat Awam Sabah – Ketua Menteri

OKOTA KINABALU: Kerajaan Sabah mengumumkan bonus berjumlah RM500 kepada penjawat awam di semua peringkat negeri Sabah sempena Hari Raya Aidilfitri ini.

Ketua Menteri Datuk Seri Panglima Haji Mohd Shafie Apdal berkata, bonus berkenaan akan diberikan kepada seramai 21,021 orang penjawat awam negeri termasuk kakitangan Pihak Berkuasa Tempatan dan Badan Berkanun sebelum Hari Raya Aidilfitri ini.

Beliau, yang juga Menteri Kewangan berkata, pembayaran bonus itu melibatkan jumlah keseluruhan bernilai kira-kira RM10.5 juta.

“Kerajaan meluluskan bonus ini sempena Hari Raya Aidilfitri itu setelah mengambil kira rintangan yang dihadapi penjawat awam pada masa kini.

“Walaupun keadaan kewangan Sabah tidak begitu sihat namun, saya ingin mengumumkan bonus kepada anggota perkhidmatan awam di semua peringkat termasuk mereka yang berskala tinggi.

“Biarpun duit kerajaan tidak banyak tapi saya akan berusaha mencari duit untuk memastikan anggota perkhidmatan awam dapat meraikan perayaan ini dengan sebaiknya,” katanya ketika ditemui selepas Majlis Penyerahan Kuih-Muih Hari Raya Aidilfitri, di Menara Tun Rafae, di sini pada Selasa.

Mohd Shafie juga mengingatkan penjawat awam supaya memanfaatkan bonus itu sebaik mungkin dan menggunakannya untuk perbelanjaan perayaan.

Beliau mengingatkan penjawat awam supaya tidak menggunakan bonus itu untuk bermain slot mesin yang sudah diharamkan penggunaannya.

Menurutnya, walaupun bonus itu kecil tetapi gunakanlah duit itu sebaiknya untuk keperluan anak-anak.

Mohd Shafie berkata, mewakili Kerajaan juga melahirkan penghargaan terhadap penjawat awam yang sentiasa memberi sokongan terhadap pemerintahan kerajaan dibawah pimpinan Parti Warisan Sabah (Warisan).

Dalam majlis itu, sebanyak sembilan pasukan dan agensi keselamatan menerima sumbangan kuih-muih Hari Raya Aidilfitri berkenaan.

Ia termasuk Polis Diraja Malaysia (PDRM), Angkatan Tentera Darat Malaysia (ATM), Tentera Udara Diraja Malaysia (TUDM), Tentera Laut Diraja Malaysia (TLDM), Angkatan Petugas 450, Agensi Penguatkuasaan Maritim Malaysia (Maritim Malaysia), Jabatan Penjara Malaysia, Jabatan Bomba dan Penyelamat Malaysia (JBPM) dan Kawasan Keselamatan Khas Pantai Timur Sabah (ESSCOM).

Kuih-muih itu disumbangkan oleh 40 badan dan agensi kerajaan serta Pertubuhan Bukan Kerajaan (NGO) termasuk Persatuan Isteri Wakil-wakil rakyat Dewan Undangan Negeri & Ahli Parlimen Sabah (PERWISA). – BorneoToday


Covid-19: Dua Kes Baharu Di Sabah Hari Ini, Jumlah Kes Aktif Meningkat

KOTA KINABALU: Sabah hari ini mencatat pertambahan dua kes Covid-19 baharu, menjadikan jumlah keseluruhan kes yang pernah direkodkan setakat ini sebanyak 330.

Statistik yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi, menyaksikan dua kes baharu itu berlaku di daerah Kota Kinabalu.

Sementara itu, tiada pesakit yang dilaporkan sembuh, hari ini, manakala jumlah kes yang dirawat semula turut meningkat iaitu sebanyak 10 kes berbanding tujuh semalam.

Berdasarkan statistik berkenaan juga, jumlah kes Covid-19 aktif dan masih dirawat di negeri ini turut meningkat empat kes iaitu sebanyak 35 berbanding 31, semalam.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,612, Kuala Lumpur (1,475), Negeri Sembilan (764), Johor (667), dan Sarawak (544).- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Snek Pisang Hafiszuddin Semakin Berkembang Di Sabah

TUARAN, 18 Julai- Snek pisang jenama Hafiszuddin tidak asing  kepada penggemar makanan ringan keluaran tempatan yang sudah sembilan tahun berada di pasaran di negeri ini.

Mula beroperasi secara kecil-kecilan di rumah di Taman Sepanggar, Menggatal hampir enam tahun, kini snek pisang pelbagai perisa itu berpindah lokasi pengeluaran di bangunan kedai, Lot 5, Jalan Mengkabong, di sini sejak tiga tahun lepas.

Syarikat Usaha Maju DH Enterprise milik Haryantto Satuan, 35, dan isterinya Hasrah Malik, 34, berasal dari Tawau itu wujud hasil bimbingan Lembaga Pemasaran Pertanian Persekutuan (FAMA) yang turut memberikan peralatan pemprosesan makanan ringan itu.

Antara kemudahan lain disediakan FAMA untuk syarikat itu adalah latihan berterusan, bahan mentah, mesin pembungkusan dan papan tanda perniagaan.

Haryantto selaku pengurus jualan dan pemasaran syarikat mengakui perniagaan snek pisang mempunyai cabaran tersendiri, memandangkan ramai usahawan di negeri ini menceburi bidang sama.

“Apa yang menyebabkan snek pisang jenama Hafiszuddin kekal mendapat perhatian di pasaran kerana perisa pelbagai iaitu manis, masin, kari, jagung, ayam, lada hitam, bbq, tomato, bawang putih dan telur masin, memberi pilihan kepada pengguna.

“Setakat ini, snek pisang ini boleh didapati di lebih 10 pasar raya di Sabah serta pusat pelancongan, dengan pendapatan kasar syarikat hasil jualan makanan ringan itu mencapai RM15,000 sebulan,” katanya kepada Bernama di sini.

Haryantto berkata syarikatnya menghasilkan lebih 200 kilogram snek pisang sehari, dilakukan lima tenaga kerja dalam kalangan penduduk tempatan.

Sehubungan itu, beliau berhasrat mengembangkan lagi perusahaan itu, memandangkan sambutan serta permintaan terhadap makanan ringan berkenaan meningkat dari semasa ke semasa.

Katanya walaupun perusahaan itu turut menghadapi masalah putus bekalan pisang untuk dijadikan snek, namun masalah itu dianggap kecil dan masih berupaya ditangani dengan mendapat sokongan FAMA.

Haryantto berkata, snek pisang Hafiszuddin dalam proses mendapatkan pengiktirafan e-halal daripada Jabatan Kemajuan Islam Malaysia (Jakim).


Kes Rotan: Ketegasan Polis Demi Lindungi Masyarakat, Kata Menteri

MELAKA: Ketegasan anggota polis ketika melaksanakan Perintah Kawalan Pergerakan (PKP) bertujuan melindungi masyarakat daripada terdedah kepada jangkitan koronavirus (Covid-19), kata Menteri Dalam Negeri, Datuk Seri Hamzah Zainudin.

Beliau berkata, setiap anggota polis menggunakan budi bicara dalam melaksanakan PKP dan mereka yang didapati melanggar perintah itu diberikan nasihat terlebih dahulu sebelum tindakan tegas diambil terhadap yang masih berdegil dan ingkar.

Hamzah berkata, sokongan rakyat di negara ini supaya anggota polis bertindak tegas terhadap mereka yang ingkar PKP amat dihargai terutama dalam kes melibatkan seorang pegawai polis di Kunak, Sabah yang didakwa merotan lima remaja lelaki kerana didapati ingkar PKP.

“Pegawai itu sudah bersama PDRM (Polis Diraja Malaysia) selama 15 tahun dan saya tengok dia anggota yang baik, tegas. Tetapi apabila berlaku perkara seperti ini sudah tentu ikut SOP (Prosedur Operasi Standard) kita akan buat siasatan dalaman.

“Ada (masa) kita kena lakukan untuk kebaikan lebih besar, kepentingan masyarakat. Perkara ini kita lakukan ikut undang-undang, tindakan itu biar ada perasaan kemanusiaan terhadap anggota polis dan masyarakat,” katanya pada sidang akhbar di Ibu Pejabat Polis Kontinjen (IPK) Melaka, Bukit Beruang di sini hari ini.

Terdahulu, beliau meninjau perlaksanaan PKP dan Operasi Mencegah Covid-19 di beberapa tempat di negeri ini antaranya di Plaza Tol Ayer Keroh, Sungai Putat, Bangunan Stadthuys dan Ibu Pejabat Polis Kontinjen (IPK) Melaka yang turut disertai Ketua Polis Melaka DCP Datuk Mat Kasim Karim.

Baru-baru ini tular video di media sosial yang mendakwa seorang pegawai polis di Kunak, Sabah bertindak merotan lima remaja kerana ingkar arahan untuk balik ke rumah.

Video berkenaan mendapat pelbagai reaksi terutama golongan netizen yang memuji pihak berkuasa yang tegas memastikan masyarakat mematuhi PKP.


‘Warga Asing Tanpa Dokumen Ambil Vaksin Tidak Ditahan’

KUALA LUMPUR: Kerajaan memberi jaminan tidak akan menahan mana-mana warga asing tidak berdokumen yang tampil menjadi penerima vaksin COVID-19.

Menteri Sains, Teknologi dan Inovasi, Khairy Jamaluddin, berkata pembabitan warga asing tidak berdokumen sebagai penerima vaksin penting dalam Program Imunisasi COVID-19 Kebangsaan, khususnya untuk memastikan Malaysia mencapai perlindungan imuniti kelompok.

Sehubungan itu, katanya, kerajaan akan mendapatkan bantuan badan antarabangsa, organisasi masyarakat sivil dan badan bukan kerajaan (NGO) bagi menyampaikan mesej itu kepada warga asing tidak berdokumen di negara ini.

“Kita sedar migran tanpa dokumen bimbang ditahan jika tampil untuk menerima vaksin dan kita sedang cuba menyampaikan mesej mereka tidak akan ditahan.

“Kita akan bekerjasama dengan organisasi antarabangsa seperti Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), dan organisasi masyarakat sivil serta NGO untuk berhubung dengan migran tanpa dokumen.

“Kita mahu mereka divaksin kerana ini penting dalam strategi memastikan imuniti kelompok berjaya dicapai,” katanya pada sidang media selepas menyambut ketibaan kumpulan pertama vaksin Pfizer-BioNTech di Lapangan Terbang Antarabangsa Kuala Lumpur (KLIA) di sini, hari ini.

Yang turut hadir, Menteri Kesihatan, Datuk Seri Dr Adham Baba; Menteri Pengangkutan, Datuk Seri Dr Wee Ka Siong dan Ketua Pengarah Kesihatan, Tan Sri Dr Noor Hisham Abdullah.

Khairy memaklumkan, pihaknya akan mengadakan pertemuan dengan badan antarabangsa dan NGO dalam masa terdekat untuk berbincang mengenai perkara itu.

“Dr Jemilah (Penasihat Khas Perdana Menteri mengenai Kesihatan Awam, Tan Sri Dr Jemilah Mahmood) yang terbabit dengan aktiviti kemanusiaan juga akan berhubung dengan NGO.

“Kerjasama ini adalah bagi mewujudkan pelan meyakinkan bagi memastikan migran tanpa dokumen akan tampil menerima vaksin, selain memberi jaminan mereka selamat daripada ditahan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lari Dari Tahanan, Polis Buru Dua Lelaki Tempatan

KOTA KINABALU: Polis memburu dua lelaki yang melarikan diri dari tahanan di Kompleks Mahkamah Kota Kinabalu, Isnin lalu.

Dalam kejadian jam 11.30 pagi itu, kedua-dua lelaki tempatan itu melarikan diri selepas dijatuhi hukuman penjara empat tahun dan denda RM500 atas kesalahan memiliki barang curi.

Timbalan Pesuruhjaya Polis Sabah, Datuk Zaini Jass, berkata sebelum kejadian, kedua-dua suspek yang bergari ditempatkan di lokap sementara mahkamah.

Katanya, ketika itu, peguam bela kedua-dua suspek sedang memfailkan rayuan yang dijangka untuk pendengaran pada sebelah petang hari yang sama.

“Sementara menunggu proses memfailkan rayuan, kedua-dua suspek ditempatkan di dalam lokap mahkamah.

“Bagaimanapun, kedua-dua suspek berjaya membuka pintu lokap sebelum melarikan diri dari bangunan Mahkamah ke jalan utama,” katanya pada sidang media di Ibu Pejabat Polis Daerah (IPD) Kota Kinabalu, hari ini.

Yang turut hadir, Ketua Polis Daerah Kota Kinabalu Asisten Komisioner Habibi Majinji.

Zaini berkata, suspek dikenal pasti sebagai Affandy Zaineh, 31, manakala seorang lagi Mohd Zaini Mohamad Mahdi, 26, dan kedua-dua mereka beralamat terakhir di Likas.

Katanya, siasatan lanjut sedang dijalankan mengikut Seksyen 224 Kanun Keseksaan kerana melarikan diri dari tahanan yang sah.

“Jika sabit kesalahan, kedua-dua suspek boleh dipenjara maksimum dua tahun atau denda atau kedua-duanya sekali,” katanya.


Wanita maut dibaham buaya

LAHAD DATU – Wanita warga Indonesia maut akibat diserang buaya di Ladang Felda Sahabat 25, dekat Lahad Datu, semalam.

Dalam kejadian pada 12.45 tengah hari itu, mangsa dikenali sebagai Marselina Oematan, 31, meninggal dunia akibat parah di lengan kanan dan paha kiri, manakala kaki kanan hampir putus dipercayai akibat dibaham buaya.

Difahamkan, buruh ladang itu hendak membuang air besar di tebing sungai sebelum tiba-tiba disambar buaya.

Ketua Polis Daerah Lahad Datu, Asisten Komisioner Nasri Mansor, berkata, selepas diserang, wanita itu sempat menjerit meminta tolong.

“Rakan-rakannya yang terdengar jeritan segera memberikan bantuan dan menyerang buaya itu dengan sabit.

“Mangsa akhirnya berjaya diselamatkan dan dibawa naik ke darat.

“Wanita itu kemudianya dikejarkan ke Klinik Desa Kencana, Felda Sahabat, namun tidak sempat diselamatkan,” katanya ketika dihubungi di Lahad Datu, hari ini.

Nasri berkata, kes berkenaan dikalsifikasikan sebagai mati mengejut.

Gambar mangsa selepas diserang buaya turut tular di laman sosial.

Ia memaparkan wanita itu dibaringkan di kerusi pondok dan kelihatan kaki mangsa sebelah kanan yang hampir putus menjadi tular sejak semalam. – Harian Metro


Gabungan Hajiji & Bung Bawa Harapan Baharu Buat Rakyat Sabah

KUALA LUMPUR: Gabungan UMNO dan Parti Pribumi Bersatu Malaysia (Bersatu) Sabah akan membawa sebuah harapan dan citarasa baharu kepada rakyat jika mandat diberikan kepada mereka pada Pilihan Raya Negeri nanti.

Ketua Penerangan Bersatu Sabah, Khairul Firdaus Akbar, berkata, gabungan yang diketuai Datuk Seri Hajiji Mohd Noor serta Datuk Seri Bung Moktar Radin itu adalah kombinasi terbaik untuk mengetuai gelombang rakyat negeri itu menentang Parti Warisan Sabah (Warisan) dan rakan sekutunya.

Malah, katanya, gabungan kekuatan semua parti di bawah Perikatan Nasional itu sudah pasti akan menjadi nilai tambah kepada kerajaan Persekutuan sekali gus memberi kelebihan kepada Sabah.

“Bersatu Sabah sentiasa bersedia menghadapi PRN ‘kilat’ ini. Saya yakin dengan gabungan kepimpinan Hajiji dan Bung untuk mengetuai gelombang rakyat Sabah,” katanya dalam kenyataan pada Selasa.

Justeru, Khairul Firdaus menyeru rakyat Sabah disaran untuk memberi peluang dan ruang kepada gabungan baharu ini untuk mentadbir sekali gus membuktikan keupayaan mereka mengemudi kerajaan negeri demi kemajuan dan kemakmuran bersama.

Katanya, agenda hak rakyat Sabah dan pembangunan negeri akan menjadi fokus utama gabungan kepimpinan itu selain peluang kepada pimpinan baru serta anak muda untuk terlibat dalam pentadbiran Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


30 Rumah Musnah Dalam Kebakaran Di Kampung Meruntum, Lok Kawi

KOTA KINABALU: Sekurang-kurangnya 30 buah rumah musnah dalam kebakaran di perkampungan atas air di Kampung Meruntum, Lok Kawi pada Sabtu.

Dalam kejadian pada jam 5.30 petang itu, tiga anggota bomba turut dilaporkan cedera selepas terkena renjatan elektrik ketika menjalankan operasi pemadaman kebakaran.

Ketiga-tiga anggota terbabit sudah dihantar ke Hospital Queen Elizabeth I (HQEI) dan Hospital Queen Elizabeth I (HQE I) untuk rawatan lanjut dan dilaporkan berada dalam keadaan stabil.

Pengarah JBPM Sabah, Md Ali Ismail ketika dihubungi berkata, pihaknya menerima panggilan kecemasan pada jam 5.40 petang.

Katanya, sebanyak lima jentera dari Balai Bomba Kota Kinabalu, Penampang dan Lintas dikerah ke lokasi kejadian bagi menjalankan operasi memadam api kebakaran.

“Seramai 23 anggota dan pegawai dikerah ke lokasi kejadian bersama kenderaan Unit Bantuan Perkhidmatan Kecemasan (EMRS).

“Setakat ini, operasi mengawal api kebakaran daripada terus merebak masih sedang giat dijalankan,” katanya.

Menurutnya, tiga anggota yang dilaporkan cedera dalam kejadian itu bertugas di Balai Bomba Kota Kinabalu dan mereka dilaporkan berada dalam keadaan stabil dan masih mendapatkan rawatan lanjut.

Katanya, operasi memadam api kebakaran turut dibantu pasukan bomba daripada Angkatan Tentera Malaysia (ATM) dari Kem Lok Kawi yang berada berhampiran kawasan kejadian.

Difahamkan, pasukan Polis Diraja Malaysia (PDRM) turut berada di lokasi bagi membantu penduduk terjejas selain mengawal keadaan lalu lintas. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwaan beli undi antara 12 laporan polis diterima

SANDAKAN: Polis menerima 12 laporan dibuat calon dan wakil parti politik sepanjang kempen Pilihan Raya Kecil (PRK) Parlimen Sandakan, termasuk satu berhubung kesalahan membeli undi, tengah malam tadi.

Pesuruhjaya Polis Sabah, Datuk Omar Mammah, berkata laporan itu diterima pada jam 12.06 tengah malam yang mendakwa ada pihak tertentu memberi wang kepada pengundi.

Selain itu, beliau berkata, polis sudah membuka enam kertas siasatan berhubung kesalahan khianat dan merosakkan poster mengikut Seksyen 426 dan 427 Kanun Keseksaan, membuat fitnah yang boleh menyebabkan aib (Seksyen 504 Kanun Keseksaan), melakukan ceramah tanpa permit dan dorongan untuk membeli undi masing-masing mengikut Seksyen 24 (b) serta Seksyen 10 (b) Akta Kesalahan Pilihan Raya.

“Sejak pagi tadi, keadaan (proses pengundian) berjalan lancar, keselamatan terjamin dan tiada berlaku sebarang insiden tidak diingini.

“Diharapkan proses pengundian terus berjalan lancar dan kita juga akan melihat ketika penjumlahan undi nanti,” katanya pada sidang media di Ibu Pejabat Polis Daerah (IPD) Sandakan, di sini, hari ini.

Omar turut memberi jaminan keadaan keselamatan di bandar ini terkawal, meliputi sempadan perairan yang membabitkan penugasan Pasukan Polis Marin (PPM) dan Pasukan Gerakan Am (PGA) di Pulau Langkayan, Pulau Selingan serta Pulau Nunuyan Laut.

Beliau berkata, orang ramai tidak perlu bimbang mengenai isu keselamatan kerana jumlah kekuatan pegawai dan anggota adalah lebih daripada mencukupi.

“Polis Kontinjen Sabah sudah menyediakan kekuatan membabitkan sejumlah 874 orang untuk semua jenis penugasan bagi memastikan keseluruhan proses pilihan raya berjalan lancar.

“Kita juga mengingatkan orang ramai agar tidak menyebarkan sebarang berita atau khabar angin yang boleh mengganggu kelancaran proses pilihan raya,” katanya.

Omar berkata, polis tidak akan teragak-agak mengambil tindakan tegas ke atas pihak cuba menimbulkan kekacauan dan mengganggu ketenteraman awam sepanjang proses itu berlangsung.


Adakah Malaysia Akan Isytiharkan Darurat?

KUALA LUMPUR: Segalanya masih belum terjawab di sebalik spekulasi yang tersebar tentang kerajaan bakal mengisytiharkan darurat hari ini.

Bermula dengan mesyuarat khas Kabinet pada kira-kira 9.30 pagi tadi di bangunan Perdana Putra, Putrajaya yang dilaporkan turut dihadiri oleh Panglima Angkatan Tentera Jeneral Tan Sri Affendi Buang.

Semua menteri dilihat berdiam diri mengenai isu yang dibincangkan pada mesyuarat selama dua jam itu, yang berlangsung dua hari selepas mesyuarat mingguan Jemaah Menteri pada Rabu.

Sesetengah organisasi media mula membuat spekulasi tentang kemungkinan langkah-langkah darurat, manakala yang lain pula menjangkakan perisytiharan darurat di negara ini di tengah-tengah ketidaktentuan politik serta penularan pandemik COVID-19.

Spekulasi itu juga dibincangkan secara meluas oleh netizen menerus media sosial masing-masing.

Desas-desus itu bertiup semakin kencang apabila Perdana Menteri, Tan Sri Muhyiddin Yassin dan Affendi kemudian berlepas ke Pahang untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Muhyiddin dilihat memasuki perkarangan Istana Abdulaziz di Kuantan pada jam 4.40 petang untuk menghadap Yang di-Pertuan Agong, dan hanya keluar pada kira-kira 7.10 malam.

Setakat berita ini ditulis masih tiada kenyataan rasmi dikeluarkan berhubung perkara itu, baik oleh Istana Negara mahupun Pejabat Perdana Menteri, menyebabkan sebilangan besar rakyat semakin tertanya-tanya dan organisasi media pula terus menyiarkan laporan bersifat spekulasi mereka.

Semua ini berlaku dalam tempoh tidak sampai 48 jam selepas Presiden UMNO, Datuk Seri Dr Ahmad Zahid Hamidi mengumumkan ‘gencatan politik’ sebagai menunjukkan sokongan terhadap kerajaan Perikatan Nasional (PN) yang sedang berusaha membantu rakyat ketika negara mendepani pandemik COVID-19 dan cabaran ekonomi.

Sebelum ini, “suhu” situasi politik negara agak “panas” apabila UMNO yang mempunyai 39 daripada 222 kerusi Parlimen mengancam untuk menarik balik sokongannya terhadap kerajaan PN beberapa minggu selepas Ketua Pembangkang Datuk Seri Anwar Ibrahim mendakwa beliau memperoleh sokongan “kukuh dan meyakinkan” untuk mengambil alih tampuk pentadbiran kerajaan persekutuan.

Sementara itu, FTSE Bursa Malaysia KLCI susut 4.16 mata ketika ditutup petang ini kepada 1,494.64 berbanding 1,498.80 semalam.

Penganalisis berkata penyusutan pasaran hari ini ialah susulan ketidaktentuan yang menyelubungi ekonomi dan politik negara dengan pelabur runcit bertindak meninggalkan pasaran.

Semua ini berlaku ketika negara terus merekodkan kes baharu harian COVID-19 pada tiga angka, katanya.

Pakar Perlembagaan Persekutuan Prof Dr Shamrahayu A. Aziz berkata darurat bermaksud suatu keadaan berkaitan keselamatan, ekonomi dan ketenteraman awam yang tidak dapat dikawal melalui sistem pentadbiran biasa.

Beliau berkata perisytiharan darurat adalah suatu pemasyhuran yang dibuat oleh Yang di-Pertuan Agong melalui suatu pewartaan bahawa keadaan tersebut telah wujud atau hampir berlaku.

Perlembagaan membenarkan perisytiharan darurat melalui Perkara 150 Perlembagaan Persekutuan.

Beliau berkata tiga asas atau alasan yang boleh digunakan oleh Yang di-pertuan Agong bagi membuat perisytiharan darurat iaitu ancaman ke atas keselamatan negara atau kehidupan ekonomi atau ketenteraman awam. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


800 Penduduk Terjejas Banjir Di Membakut

MEMBAKUT: Hujan lebat yang berterusan semalam mengakibatkan enam buah kampung di daerah kecil ini terjejas banjir.

Pemimpin Pembangunan Masyarakat (PPM) Membakut, Abdul Kadir Jalani ketika dihubungi memaklumkan, kira-kira 800 orang penduduk terjejas susulan kejadian banjir yang berlaku.

Beliau berkata, kampung yang berhampiran dengan sungai Kg Ulu Bambangan, Kg Sinoko, Kg Brunei dan tiga kampung lain mula dinaiki air sejak awal pagi tadi.

Bagaimanapun, keadaan masih terkawal dan belum ada pusat pemindahan sementara yang dibuka setakat ini.

Namun, pihaknya bersama seperti Jabatan Pertahanan Awam Malaysia (JPAM) sentiasa memantau keadaan banjir yang berlaku dan bersiap-siaga sekiranya hujan turun.

Katanya, biarpun belum ada pusat pemindahan dibuka namun, ada juga penduduk yang terputus hubungan akibat kawasan rumah mereka dinaiki air.

“Ada penduduk yang menghubungi saya meminta bantuan kerana mereka tidak dapat keluar rumah untuk membeli barangan keperluan di pekan.

“Atas sebab itu, bermula petang ini bantuan barangan keperluan kepada penduduk yang terputus hubungan akan disampaikan sementara menunggu banjir surut,” ujarnya.

Mengulas lanjut, Abdul Kadir menasihatkan penduduk yang tinggal berhampiran kawasan sungai agar kekal berada di rumah kerana air sungai masih deras dan itu akan membahayakan keselamatan mereka.- BorneoToday


Bayi Dua Tahun Maut Terjatuh Dari Tingkap Rumah Kediamannya

Bayi lelaki yang baru berusia dua tahun maut terjatuh dari tingkap kediamannya yang rosak, hanya beberapa saat selepas ditinggalkan seketika di bilik tingkat atas.

Mangsa, T-Jay Dedman, 2, ditemui oleh orang awam yang melalui kawasan itu di rumah sewa rakan ibunya di Tuebrook, Liverpool.

T-Jay meninggal dunia pada 23 November 2018, enam hari selepas kejadian itu.

Menurut ibunya, Chelsey Wall berkata, T-Jay pada masa itu T-Jay sedang bermain dengan anak rakannya yang juga berusia dua tahun. Dia diamanahkan rakannya untuk menjaga mereka semua sementara dia pergi ke kedai untuk membeli barang.

Tidak beberapa lama kemudian, dia mendengar namanya dipanggil oleh anak kedua rakannya itu untuk turun ke dapur bagi membantunya membuat rumah mainan.

Chelsey turun seketika dan hanya beberapa saat kemudian pintu rumah sewa itu diketuk oleh seorang wanita yang tidak dikenali, dalam keadaan menangis memaklumkan dia menemui mangsa di luar rumah.

Mangsa dikejarkan ke Hospital Kanak-Kanak Alder Hey dan pemeriksaan doktor mendapati tempurung kepalanya retak, kerap sawan dan otaknya bengkak.

Doktor segera memberi rawatan kepada T-Jay dan selepas dirawat, mangsa kerap mengalami sawan dalam tempoh enam hari tersebut sebelum meninggal dunia.

Polis percaya, mangsa terjatuh dari tingkap yang sudah rosak. Pihak berkuasa memutuskan untuk tidak mengambil tindakan undang-undang terhadap ibu mangsa kerana kes itu diklasifikasikan sebagai kemalangan yang tidak disengajakan.


Selepas 24 Jam Berstatus Zon Hijau, Kota Marudu Kembali Zon Kuning

KOTA KINABALU: Daerah Kota Marudu yang bertukar zon hijau semalam, kembali ke zon kuning selepas mencatat satu kes positif Covid-19, hari ini.

Ia menjadikan daerah dalam zon hijau di Sabah berkurang kepada dua dengan Tenom dan Sipitang kekal tiada sebarang kes aktif direkodkan setakat hari ini.

Menteri Kerajaan Tempatan dan Perumahan negeri Datuk Masidi Manjun berkata, sebanyak 11 daerah berada dalam zon kuning hari ini dengan 10 daerah tidak mencatat sebarang kes.

“Daerah terbabit ialah Kuala Penyu, Kalabakan, Telupid, Beaufort, Kinabatangan, Tongod, Ranau, Kunak, Tambunan dan Tenom,” katanya dalam kenyataan media perkembangan Covid-19 Sabah, malam ini.

Masidi yang juga jurucakap Covid-19 Sabah berkata, sebanyak 14 daerah kekal berada dalam zon merah dengan Kota Kinabalu mencatat kes positif tertinggi sebanyak 74, diikuti Sandakan (44), Lahad Datu (43), Tuaran (30) dan Penampang (25).

Daerah lain ialah Tawau sebanyak 11 kes, diikuti Putatan (enam), Semporna (empat), Keningau (tiga), Kudat (dua), Kota Belud (dua), Beluran (dua) dan Papar (satu).

Secara keseluruhan katanya, Sabah mencatat 250 kes baharu positif Covid-19 hari ini menjadikan kumulatif kes setakat ini sebanyak 30,538 kes.

“Tiada kes kematian pada hari ini, manakala seramai 193 pesakit Covid-19 sembuh dan dibenarkan keluar hospital menjadikan jumlah kumulatif sembuh setakat ini seramai 27,502 orang.

“Sejumlah 2,013 pesakit sedang menerima rawatan iaitu 615 orang di hospital dan 1,398 orang di Pusat Rawatan dan Kuarantin Berisiko Rendah (PKRC) dengan 63 orang dirawat di Unit Rawatan Rapi (ICU) termasuk 27 orang memerlukan alat bantuan pernafasan,” katanya.

Katanya, Sabah turut merekodkan satu kluster baharu hari ini iaitu Kluster Pulau Berhala di Sandakan dengan sebanyak 23 kes baharu direkodkan menjadikan kumulatif 24 kes.

Sementara itu, beliau berkata, daripada 250 kes positif Covid-19 hari ini, sebanyak 107 kes atau 42.8 peratus adalah berpunca daripada saringan kontak rapat di 11 daerah, manakala 60 kes atau 24 peratus adalah daripada saringan kluster baharu.

Selebihnya, adalah saringan bergejala sebanyak 29 kes atau 11.6 peratus, saringan komuniti sebanyak 32 kes atau 12.8 peratus dan 22 kes atau 8.80 peratus daripada kategori lain.

Sementara itu, Masidi berkata, hari terakhir sekatan jalan raya (SJR) yang dilaksanakan pihak polis hari ini menyaksikan sebanyak 62 daripada 46,698 kenderaan yang diperiksa di 65 SJR diarah berpatah balik dengan 17 kompaun kesalahan melanggar prosedur operasi standard (SOP) dikeluarkan.

“Bermula esok, tiada lagi sekatan jalan raya oleh polis. Bagaimanapun, polis akan terus membuat pemantauan ketat SOP di semua lokasi dan tempat tumpuan awam,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Calon SPM, STPM Boleh Berambut Panjang

KUALA LUMPUR: Calon Sijil Pelajaran Malaysia (SPM) dan Sijil Tinggi Persekolahan Malaysia (STPM) boleh menduduki peperiksaan berkenaan, walaupun berambut panjang.

Menteri Kanan (Keselamatan), Datuk Seri Ismail Sabri Yaakob, berkata keputusan itu dibuat selepas mengambil kira kedai gunting dan salon dandanan rambut tidak dibenarkan beroperasi sepanjang Perintah Kawalan Pergerakan (PKP).

“Ada yang persoal bagaimana calon SPM dan STPM mahu menduduki peperiksaan jika berambut panjang. Ini kerana, peraturan di sekolah, pelajar perlu berambut pendek dan kemas.

“Kementerian Pendidikan sudah pun membuat keputusan hasil daripada perbincangan kita dalam sidang khas Majlis Keselamatan Negara (MKN).

“Walaupun mereka berambut panjang, dibenarkan untuk ke sekolah tanpa tindakan oleh guru kerana kedai gunting dan salon rambut masih tidak dibenarkan beroperasi,” katanya pada sidang media di sini, hari ini. – BH Online


Iklan Kerja Kosong Sabah 2020 | Kerani Akaun & Kerani Stor

IKLAN JAWATAN KOSONG BENTA WAWASAN SDN. BHD

Jawatan-jawatan ini terbuka kepada semua warganegara Malaysia yang berkelayakan & memenuhi kriteria yang telah ditetapkan.

Oleh itu, dipelawa kepada semua pemohon yang berminat untuk mengisi kekosongan jawatan ini.Untuk maklumat lanjut, sila baca keterangan pada memo iklan tersebut.

Sekian, Terima kasih.HRD, Benta Wawasan SDN BHD


Lelaki Tempatan Ditahan Edar Syabu Di Lahad Datu

LAHAD DATU: Seorang lelaki tempatan ditahan selepas dipercayai terbabit dalam pengedaran dadah jenis syabu di sebuah hotel Jalan Teratai, di sini semalam.

Ketua Polis Daerah Lahad Datu Asisten Komisioner Nasri Mansor berkata, dalam kejadian pukul 8 malam itu, polis turut merampas 5.13 gram syabu dianggarkan bernilai RM769.50.

“Terdahulu, sepasukan anggota polis melancarkan Op Ice Breaker di lokasi kejadian berdasarkan hasil risikan dan maklumat awam.

“Polis kemudian menyerbu sebuah bilik di hotel tersebut dan menemui seorang lelaki berumur 46 tahun di dalamnya,” katanya.

Menurut Nasri, selepas disiasat, suspek kemudian bertindak menyerahkan sendiri satu paket plastik lutsinar berisi ketulan hablur jernih dipercayai syabu dan 15 gulung kertas timah.

“Ujian air kencing ke atas suspek juga menunjukkan positif kandungan dadah jenis methamphetamine.

“Sehubungan itu, polis merampas semua barangan tersebut dan suspek ditahan mengikut Seksyen 39A (1) Akta Dadah Berbahaya 1952,” katanya. – BorneoToday


Remaja Maut Terkena Renjatan Elektrik Cas Handphone Ketika Mandi

Seorang remaja perempuan berusia 15 tahun di Perancis maut akibat terkena renjatan elektrik ketika mandi sambil menggunakan telefon bimbitnya yang sedang dicas.

Difahamkan, mangsa mengecas telefon bimbitnya dan secara tidak sengaja telefon itu tergelincir dari tangan lalu terjatuh ke atas dadanya sebelum termasuk ke dalam tab mandi.

Mangsa terus terkena renjatan elektrik dan tidak sedarkan diri.

Kejadian itu diketahui oleh bapanya yang kemudian segera mengejarkan anaknya itu ke hospital.

Malangnya, doktor mengesahkan mangsa telah meninggal dunia.

Menurut sumber, itu bukan kali pertama mangsa menggunakan telefon bimbitnya ketika mandi. Ibu bapanya sebelum ini sudah puas menasihatinya untuk tidak berbuat demikian tetapi tidak diendahkan oleh mangsa.

Sumber: Sin Chew Daily, World of Buzz


Trauma Melihat Buaya ‘Berkejaran’ Di Sungai Kinabatangan

KINABATANGAN: Pengalaman melihat buaya saling ‘berkejaran’ di Sungai Kinabatangan, di sini awal tahun masih tidak dapat dilupakan Salimah Pilit, 46, penduduk dari Kampung Sukau yang terletak berhampiran sungai berkenaan.

Dengan kedudukan rumahnya hanya 10 meter dari tebing sungai membolehkan ibu kepada tujuh anak itu melihat jelas kehadiran `Sang Bedal’ hingga menimbulkan rasa trauma padanya untuk ke sungai berkenaan, termasuk mengikuti suaminya menangkap udang.

Salimah berkata, beliau berada di beranda rumah ketika mendengar bunyi kocakan air yang kuat sebelum melihat seekor buaya mengejar buaya lain dengan kelajuannya boleh disamakan seperti bot laju.

“Ini kali pertama saya lihat kejadian begitu. Biarpun sudah beberapa bulan berlalu, saya masih menggeletar bila ke sungai. Buaya di sini semakin agresif dan berani menghampiri penduduk. Kalau dulu kami cuma ketuk perahu atau pokok, ia lari.

“Namun, sekarang ini apabila terdengar saja suara manusia, ada buaya berwarna hitam datang menghampiri penduduk, dengan saiznya agak besar,” katanya kepada BH, di sini.

Salimah berkata, buaya hitam itu sudah beberapa kali muncul di sungai berkenaan, malah penduduk setempat percaya ia berasal dari kawasan lain tetapi tersesat atau dilepaskan ke situ.

Katanya, insiden terbaru berlaku pertengahan tahun lalu apabila seorang penduduk yang tinggal di seberang sungai Kampung Sukau cuba diserang buaya ketika mandi.

“Kita tidak kisah dengan buaya sedia ada di sungai ini, cuma tidak mahu ada buaya dari luar, yang biasa diberi makan dilepaskan ke sini kerana sungai ini juga sumber rezeki penduduk. Jika ada buaya ganas di sini, lebih baik sahaja ia ditangkap sebelum ada penduduk menjadi korban,” katanya.

Sementara itu, nelayan, Ismail Abdul Hamid, 63, berkata populasi buaya di sungai berkenaan semakin bertambah, malah ada di antaranya bersaiz sebesar perahu dan sering timbul pada lewat petang hingga malam mencari makanan.

“Bukan saja keselamatan kita, bahkan pukat dipasang juga rosak dilanggar buaya yang mungkin mahu makan ikan tersangkut. Dalam tempoh setahun, kita terpaksa tukar pukat lebih lima kali dengan harga satu pukat boleh mencecah RM200,” katanya. – Berita Harian


UPKO & DAP Sabah Desak Siasatan Menyeluruh Pendedahan Hamid

KOTA KINABALU: Pemimpin Upko dan DAP Sabah menuntut siasatan penuh dibuat terhadap pendedahan bekas Ketua Polis Negara, Abdul Hamid Bador, berhubung rasuah politik serta campur tangan menteri dalam penyusunan pasukan polis.

Naib Presiden Upko, Ewon Benedick dan Ketua Pemuda DAP Sabah, Phoong Jin Zhe, dalam kenyataan bersama berkata pendedahan Hamid, baru-baru ini adalah sesuatu yang amat serius dan perlu siasatan menyeluruh.

“Berkenaan dengan rasuah politik, beliau dalam sidang media jelas menyatakan bahawa orang politik ‘naik private jet daripada sini, mana datang duit, pergi Sabah, tiba-tiba dah seorang mengaku nak lompat’.

“Manakala berkenaan campur tangan dalam pentadbiran polis, Hamid dengan jelas menyatakan, ‘apabila berlaku perubahan kerajaan dan beliau dilantik sebagai Menteri Dalam Negeri, sejak awal lagi di mesyuarat pertama Suruhanjaya Pasukan Polis ini, beliau mendesak untuk mendapatkan kuasa bagi menentukan siapa yang boleh ditempatkan di sana, di sini, situ’.

“Kami berpendapat kedua-dua pendedahan besar ini merujuk kepada Menteri Dalam Negeri, Hamzah Zainuddin, ini sangat serius dan mesti disiasat oleh autoriti termasuk polis dan Suruhanjaya Pencegahan Rasuah Malaysia (SPRM),” kata mereka.

Mereka berkata, rakyat berhak menghakimi kerajaan Perikatan Nasional (PN) berdasarkan pendedahan itu dan berhak mendapatkan perkhidmatan terbaik daripada PDRM, iaitu untuk memastikan keselamatan dalam negara terpelihara dan penguatkuasaan undang-undang yang adil, bukannya perkhidmatan untuk tujuan politik parti pemerintah.

“Justeru, kami bersama-sama dengan rakyat jelata, khususnya di kawasan yang kami wakili menuntut penyiasatan penuh ke atas pendedahan Hamid dan menuntut kebenaran daripada kerajaan hari ini.

“Kami berdua telah membuat laporan polis untuk tujuan berkenaan dan kami masih yakin Malaysia boleh ditadbir dengan lebih baik, tetapi bukan dengan cara kepimpinan seperti mana didedahkan Hamid,” kata mereka.

Turut bersama Ewon dan Phoong membuat laporan di Balai Polis Karamunsing, ialah Pemangku Setiausaha PKR Sabah, Chrisnadia Sinam dan Pengerusi Amanah Sabah, Lahirul Latigu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapangan Terbang Sandakan Capai Sejuta Penumpang

SANDAKAN: Lapangan Terbang Sandakan di sini buat pertama kalinya dalam sejarahnya, mencapai sejuta penumpang tahun ini.Mengikut statistik Malaysia Airports Holding Berhad (MAHB), lapangan terbang mencatatkan pertumbuhan penumpang hampir 15 peratus tahun ini dan memenuhi sasarannya.Satu majlis untuk menandakan pencapaian bersejarah itu diadakan di lapangan terbang pada Ahad lepas, dihadiri oleh Ahli Parlimen Sandakan, Vivian Wong, Pengurus Besar MAHB (Pemasaran Penerbangan) Mohamed Sallauddin Mohamed Shah, Pengurus Lapangan Terbang Sandakan Suhaimi Abdul Sani dan wakil-wakil dari Majlis Perbandaran Sandakan dan Persatuan Pelancongan Sandakan.

Mengulas mengenai pencapaian MAHB, Vivian berharap ia akan menandakan permulaan pertumbuhan yang lebih positif untuk lapangan terbang itu pada tahun-tahun akan datang.“Kunci utama adalah mencapai pertumbuhan lebih lanjut yang boleh meletakkan Sandakan di peta dunia. Saya ingin menggesa MAHB untuk meneruskan usaha berterusan bagi mendorong Sandakan ke depan ke arah audiens lebih luas.“Kami gembira Malindo Airlines dan Royal Brunei Airlines memulakan operasi tahun ini dan berharap dapat melihat syarikat penerbangan lain mengambil langkah sama pada tahun depan,” katanya.Beliau berkata Lapangan Terbang Sandakan akan dinaik taraf lagi apabila projek peluasan landasannya, yang mana kerja telah dimulakan bulan lalu, selesai kelak.

Dengan itu, pada separuh kedua 2021, Lapangan Terbang Sandakan akan memiliki landasan lanjutan sepanjang 2,500 meter, katanya.“Oleh itu, saya ingin menggesa MAHB dan semua pihak berkepentingan yang relevan dalam industri pelancongan untuk bekerja lebih rapat sekarang untuk mempromosikan Sandakan dengan lebih agresif untuk menarik lebih ramai orang dan lebih banyak penerbangan.“Saya juga ingin menggalakkan semua rakan kongsi syarikat penerbangan – AirAsia, Malaysia Airlines, Maswings, Malindo Airlines dan Royal Brunei – untuk mempertimbangkan memperluas rangkaian ke dan dari Sandakan.“Saya gembira kerana kita akan ada beberapa siri penerbangan sewa Sandakan-Taipei mulai Januari tahun depan. Ia pasti menjadi permulaan yang baik untuk Sandakan bagi Tahun Melawat Malaysia 2020. Seperti yang saya selalu katakan, pejabat Parlimen saya sentiasa mengalu-alukan anda untuk berkongsi dan bekerja bersama-sama,” tambahnya.


300 Pelajar Tiba Di Sandakan Dikuarantin

KOTA KINABALU: Seramai 300 pelajar Sabah yang pulang dari Semenanjung dimasukkan ke pusat kuarantin PPR Batu Putih, Sandakan sejurus tiba di Lapangan Terbang Sandakan, semalam.

Pengarah Kesihatan negeri, Datuk Dr Christina Rundi, berkata pelajar berkenaan menaiki dua penerbangan AirAsia daripada Kuala Lumpur dan tiba di Sandakan masing-masing pada jam 6.05 petang dan 8.05 malam.

“Setibanya di lapangan terbang, semua pelajar terus menaiki lori dan bas khas untuk di bawa ke pusat kuarantin kerana perlu menjalani proses kuarantin selama 14 hari.

“Kita berterima kasih kepada semua seperti Angkatan Pertahanan Awam Malaysia, Majlis Perbandaran Sandakan dan Polis Di Raja Malaysia (PDRM) dalam membantu pengurusan pemindahan semua pelajar ini,” katanya dalam kenyataan media hari ini.

Sementara itu, beliau berkata terdapat dua kes positif COVID-19 baharu direkodkan di Kota Kinabalu dan Beluran setakat semalam.

Pertambahan itu sekali gus menjadikan Sabah mencatatkan 315 kes COVID-19.

“Kedua-dua kes baharu ini dilaporkan terdiri dalam kalangan anggota kesihatan.

“Kes di Kota Kinabalu dikesan melalui aktiviti saringan bersasar di Hospital Wanita dan Kanak-Kanak Sabah (HWKKS), manakala kes membabitkan daerah Beluran dikesan menerusi pengesanan kontak untuk kes positif yang dilaporkan di daerah lain,” katanya.- Berita Harian


‘Tun, Saya Mohon Maaf’ – Muhyiddin

PUTRAJAYA: Tan Sri Muhyiddin Yassin masih menaruh harapan untuk bersemuka dengan Tun Dr Mahathir Mohamad bagi menamatkan konflik peribadi di antara mereka, selepas mesyuarat tergempar Majlis Presiden Pakatan Harapan (PH), pada 23 Februari lalu.

Perdana Menteri menyatakan beliau tetap berharap bekas Perdana Menteri itu sudi bertemunya bagi memohon maaf dan berdamai bagi meleraikan sengketa di antara mereka.

Hasrat Muhyiddin itu dikongsikan kepada umum pada sidang media selepas mempengerusikan mesyuarat Jemaah Menteri pertama di sini.

“Saya bersedia bertemu Tun pada bila-bila masa demi kepentingan negara. Saya sudah menulis surat kepada Tun untuk berjumpa dan saya kongsikan di sini apa yang saya ingat kandungan surat itu.

“Pertama, saya doa Tun dan keluarga sihat walafiat. Yang kedua, paranya saya kata sekiranya dalam tempoh beberapa hari lalu perkara yang telahpun dilakukan menyinggung perasaan Tun, saya mohon maaf.

“Para ketiga saya mohon kalau ada masa untuk saya bertemu dengan Yang Amat Berbahagia Tun, tapi telah terima jawapan beliau kata belum sampai masa untuk berjumpa,” katanya.

Dr Mahathir sebelum ini menegaskan beliau enggan bertemu Muhyiddin dan meletakkan syarat sedia bertemu jika Perdana Menteri tidak bekerjasama dengan UMNO membentuk kerajaan.

Muhyiddin turut berkata, beliau juga membayangkan Dr Mahathir akan mengiktiraf kerajaan Perikatan Nasional (PN) yang baharu dibentuk bersama kerjasama Barisan Nasional, PAS dan Gabungan Parti Sarawak (GPS).

“Kami telah bentuk kerajaan ini dan mahu Tun untuk mengiktiraf kerajaan, iaitu kerajaan untuk rakyat. Ia adalah (kerajaan) yang sah. Ia kerajaan yang ditubuh mengikut Perlembagaan,” katanya.

Perdana Menteri turut berterima kasih kepada Dr Mahathir yang menyifatkan kerajaan PN di bawah terajunya akan kekal sehingga pilihan raya umum (PRU) akan datang.

“Tun kata Kabinet ini akan bertahan sehingga diadakan PRU akan datang. Terima kasih kepada Tun atas komen beliau itu.

“Rakyat berharap kerajaan ini akan berkhidmat dengan baik dan kami berjanji kami akan berkhidmat dengan baik.

“Jika anda mahu diadakan pilihan raya mengejut, saya tidak mahu itu. Ini bukan masa yang sesuai. Kami berada di sini untuk berkhidmat. Saya harap semua orang bukan hanya Tun sahaja, untuk memberikan dorongan kepada kami semua untuk melakukan yang terbaik untuk semua,” katanya.- Berita Harian


Beri Bantuan Tambahan RM1,000 Kepada Penerima BPN Di Sabah, Kata Najib

KOTA KINABALU: Bekas perdana menteri, Najib Razak, berkata seramai 737,797 rakyat Sabah dari golongan B40 dan M40 yang diluluskan Bantuan Prihatin Nasional (BPN) sebelum ini perlu diberikan bantuan tambahan wang tunai sebanyak RM1,000 oleh kerajaan persekutuan.

Katanya, ia berikutan negeri itu adalah yang paling terkesan dalam gelombang ke-3 Covid-19 dengan lebih 70% kes di seluruh negara direkodkan di Sabah.

”Seluruh Sabah diletakkan dalam PKPB (perintah kawalan pergerakan bersyarat) dan ada juga beberapa daerah sudah dilaksanakan PKPD yang jauh lebih ketat sejak 3 minggu lalu.

”Memandang situasi Covid-19 terkini, besar kemungkinan PKPB dan PKPD akan dilanjutkan lagi.

”Jika golongan yang memerlukan tidak diberi lebih bantuan, mereka akan terpaksa melanggar PKP yang dilanjutkan untuk keluar bekerja dan dengan itu, penularan Covid-19 di Sabah tidak akan berhenti dan negara akan terus mencatat jumlah kes yang tinggi,” katanya dalam hantaran di Facebook, hari ini.

Najib berkata, memberi bantuan tambahan RM1,000 kepada setiap penerima BPN di Sabah hanya menelan kos RM737 juta dan ianya jauh lebih rendah dari cukai jualan petroleum sebanyak RM2.9 bilion yang dibayar kepada Sarawak pada bulan lepas.

”Jika keengganan kerajaan memberi bantuan tambahan kepada penerima BPN Sabah berpunca daripada kebimbangan kadar defisit negara menjadi lebih tinggi, kerajaan perlu ingat bahawa pengiraan kadar defisit berdasarkan jumlah defisit dibahagi dengan saiz KDNK (keluaran dalam negara kasar) negara.

”Selain itu, jika rakyat tidak dibantu dan dana tidak disuntik ke dalam ekonomi tempatan yang terhenti akibat PKP seluruh negeri, maka ramai perniagaan akan tutup serta pekerja dibuang.

”Ini akan menurunkan KDNK negara dan apabila KDNK negara turun, maka kadar defisit akan naik juga walaupun jumlah defisit tidak bertambah,” katanya.

Beliau berkata, kerajaan Perikatan Nasional (PN) sudah meminda undang-undang untuk menaikkan had pinjaman kerajaan kepada KDNK daripada 55% kepada 65% seperti yang disarankannya pada April lalu.

Katanya, kenaikan had berkenaan bersamaan dengan ruang tambahan pinjaman sebanyak RM150 bilion.

”Jika kerajaan PN tidak ingin meminta Petronas tanggung kos RM737 juta ini dalam bentuk cukai jualan petroleum, kerajaan masih mempunyai ruang yang besar untuk meminjam jika tidak mahu jual aset.

”Sebab itu, bayarlah sahaja tambahan RM1,000 untuk semua warga Sabah dan lanjutkan juga moratorium pinjaman secara pukal bagi seluruh Sabah jika tidak mahu beri kepada seluruh negara, sekurang-kurangnya 3 bulan lagi,” katanya.

”Dalam situasi PKP seluruh negeri yang berlanjutan dan kes Covid-19 yang terus tinggi, bagaimana warga Sabah mampu membayar ansuran pinjaman bulanan? Jangan sudah menang PRN, Sabah dilupakan pula,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Hanya Bertanding Kerusi Parlimen, DUN Perak Yang Diyakini Boleh Menang

IPOH, 18 Jun: Parti Warisan (Warisan) hanya akan bertanding di kerusi Parlimen dan Dewan Undangan Negeri (DUN) di Perak yang diyakini mampu mencapai kemenangan pada Pilihan Raya Umum Ke-15, kata Presidennya Datuk Seri Mohd Shafie Apdal.

“Di Perak, kita tidak akan bertanding semua kerusi yang ada, kita akan selektif iaitu di mana kerusi yang kita yakin boleh menang.

“Ia bergantung kepada penemuan pihak pimpinan di peringkat Perak yang kita minta selaraskan bagaimana keadaan untuk mengenal pasti mana kawasan bersesuaian,” katanya pada sidang media Majlis Penyerahan Borang Keahlian Warisan dan Sembang Santai di sini hari ini.

Ahli Parlimen Semporna itu berkata setakat ini, Warisan giat memperkuat parti dan lima bahagian telah digerakkan di Perak sejak tahun lepas iaitu Tambun, Ipoh Barat, Ipoh Timur, Parit serta Padang Rengas.

Beliau berkata pihaknya juga sedang mengenal pasti kerusi yang akan ditandingi di negeri lain dan perkara itu akan diumum setelah kajian diselaras di peringkat negeri.

“Warisan adalah parti pelbagai bangsa dan selepas ini mungkin ada gabungan parti lain kerana ada yang sudah menghubungi saya,” katanya.

Terdahulu, Mohd Shafie menerima 1,200 borang keahlian daripada Ketua Penyelaras Warisan Perak Noor Hasnida Mohd Hashim pada majlis itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16,073 Kes Baharu Covid-19, Rekod Tertinggi 24,813 Kes Sembuh

PUTRAJAYA: Kementerian Kesihatan (KKM) melaporkan 16,073 kes baharu Covid-19 dalam tempoh 24 jam lalu, dengan bilangan kes sembuh mengatasi jumlah jangkitan baharu.

Bilangan pesakit yang discaj dari hospital mencapai rekod tinggi, iaitu 24,813 seterusnya membawa kes sembuh keseluruhannya 1,746,526.

Rekod kes sembuh sebelum ini adalah 23,473 pada 2 September.

Jumlah jangkitan terbaru ini juga penurunan berbanding 19,198 kes direkodkan semalam.

Ketua Pengarah Kesihatan Dr Noor Hisham Abdullah berkata, jumlah keseluruhan jangkitan kini adalah 1,955,771.

Seramai 1,312 pesakit menerima rawatan rapi dengan 967 disahkan positif Covid-19 manakala 345 disyaki dijangkiti.

Sementara itu, 698 pesakit memerlukan bantuan pernafasan dengan 444 pesakit positif Covid manakala baki 254 disyaki dijangkiti.

Sarawak sekali lagi merekodkan jumlah kes tertinggi iaitu 3,522.

Ini disusuli Johor dengan 2,030 kes, Selangor (1,947), Sabah (1,649), Pulau Pinang (1,243), Kedah (1,191), Kelantan (1,070), Perak (1,011), Pahang (878), Terengganu (704), Kuala Lumpur (398), Melaka (206), Negeri Sembilan (156), Perlis (41), Putrajaya (16) dan Labuan (11).

Jumlah jangkitan di Pahang adalah rekod tertinggi baharu, mengatasi rekod 853 kes pada 10 Sept.

Sebanyak 16,052 jangkitan tempatan direkodkan hari ini melibatkan 14.352 rakyat tempatan dan 1,700 warga asing, selain 21 kes import.

Noor Hisham berkata, daripada kes jangkitan baharu itu, hanya 1.5% adalah Kategori 3, 4 dan 5.

Kadar kebolehjangkitan Covid-19 kini adalah 0.98, dengan Sarawak menunjukkan Rt tertinggi iaitu 1.18.

Negeri lain dengan Rt melebih 1 termasuk Terengganu (1.08), Johor (1.04), Perak dan Perlis (1.03), Pulau Pinang dan Kelantan (1.02), serta Pahang (1.0).


8 Beranak Nyaris Terperangkap Dalam Kebakaran

LABUAN: Lapan beranak nyaris terperangkap dalam kebakaran rumah mereka di Taman Mutiara, awal pagi tadi.

Dalam kejadian kira-kira pukul 3.50 pagi itu, seorang wanita berusia 49 bersama tujuh anaknya yang berusia antara 22 hingga sembilan tahun  sempat menyelamatkan diri sebaik menyedari api marak secara tiba-tiba di salah sebuah bilik.

Pengarah Jabatan Bomba dan Penyelamat (JBPM) Labuan, Ismaidi Ismail berkata, pihaknya menerima maklumat berhubung kejadian itu pada pukul 3.53 pagi.

“Seramai tujuh anggota diketuai seorang Komander Operasi dari Balai Bomba dan Penyelamat Labuan dan lapan anggota dari Balai Bomba dan Penyelamat Rancha-Rancha dikejar ke lokasi kejadian.

“Komander Operasi melaporkan berlaku kebakaran di kawasan berkenaan membabitkan sebuah rumah di tingkat dua yang didiami lapan sekeluarga termasuk seorang kanak-kanak,” katanya dalam satu kenyataan media, di sini, hari ini.

Katanya lagi, operasi memadamkan kebakaran segera dilakukan dan api berjaya dipadam sepenuhnya pada pukul 4.22 pagi.

“Turut dilaporkan, kebakaran bermula dari bilik utama rumah berkenaan.

“Bagaimanapun, punca sebenar kebakaran serta anggaran kerugian masih dalam siasatan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran Geran Tanah Anak Negeri Diteruskan

KOTA KINABALU:  Sebanyak 7,500 geran tanah anak negeri (native title) membabitkan 15,000 hektar keluasan tanah akan dikeluarkan oleh kerajaan negeri tahun hadapan.

Yang Dipertua Negeri Tun Juhar Mahiruddin berkata, sasaran pengeluaran geran berkenaan dilaksanakan melalui Program Khas Pengukuran Tanah Anak Negeri (PANTAS).

Beliau berkata, langkah itu antara tumpuan kerajaan negeri untuk rakyat Sabah khasnya golongan anak negeri di kawasan luar bandar.

“Proses pengambilan tanah melalui kerja berdigital akan terus diperkasa dan dipercapatkan bagi menyokong pelaksanaan projek-projek pembangunan kerajaan negeri dan Persekutuan khasnya projek Lebuhraya Pan Borneo dan projek-projek pembangunan infrastruktur luar bandar.

“Selain itu, penangguhan pembayaran premium tukar syarat guna tanah akan diteruskan sehingga 31 Disember 2021 bagi menggalakkan pertumbuhan sektor pembangunan hartanah.

“Proses-proses kerja berkaitan pembangunan tanah juga akan dilaksanakan secara berdigital bermula 2021 bagi mempercepatkan pembangunan sektor hartanah di Sabah,” katanya.

Beliau berkata demikian sempena Pembukaan Rasmi Mesyuarat Pertama Penggal Pertama Persidangan Dewan Undangan Negeri (DUN) Sabah Yang Ke-16 di sini semalam.

Juhar berkata, bagi memastikan matlamat dan strategi Bajet Negeri 2021 tercapai, tumpuan akan diberikan kepada usaha meningkatkan lagi kecekapan pengurusan kewangan tahun semasa dan merasionalisasikan pengurusan sumber.

Dalam pada itu jelasnya, kerajaan negeri akan memantau kutipan hasil baharu dengan memastikan syarikat-syarikat minyak yang beroperasi di negeri ini termasuk Petronas membuat pembayaran cukai dengan teratur.

Menurutnya, usaha untuk mengembalikan momentum pembangunan sektor pelancongan akan diperkasakan dengan merangka pelan dan program pemulihan yang holistik untuk dilaksanakan sebaik Sabah bebas dari pandemik COVID-19.

Katanya, sebagai negeri yang menjadi tarikan dan tonggak utama sektor pelancongan di Malaysia, kerajaan negeri akan mempergiat usaha untuk menambah baik pengurusan alam sekitar dan pemeliharaan warisan budaya sebagai persediaan untuk terus memacu dan memperkasa industri pelancongan di negeri ini.

Sementara itu, beliau turut menekankan komitmen kerajaan untuk meneruskan dasar agar kawasan hutan yang mempunyai nilai biologi tinggi dijadikan Kawasan Perlindungan Sepenuhnya (TPA) yang tidak kurang daripada 30 peratus keseluruhan keluasan negeri menjelang 2025.

Setakat ini katanya, keluasan hutan yang diisytiharkan sebagai TPA mencapai 1.9 juta hektar atau 26 peratus. Pencapaian ini menjadikan Sabah sebagai negeri yang mempunyai kawasan TPA yang terbesar di Malaysia.

Turut hadir, Ketua Menteri Datuk Seri Panglima Hajiji Haji Noor; Timbalan Ketua Menteri I Datuk Seri Bung Moktar Radin dan Timbalan Ketua Menteri II Datuk Seri Panglima Dr. Jeffrey Kitingan. – Utusan Borneo


Kluster Libat Pusat Tahanan Bimbingan Akhlak Dikesan Di Keningau

KOTA KINABALU : Satu kluster COVID-19 melibatkan sebuah pusat tahanan bimbingan akhlak di Keningau dikesan dengan 29 kes positif direkodkan hari ini, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata Kluster Pagar Sebrang dicetus seorang pegawai penjara berusia 40 tahun di pusat tersebut yang dikesan positif pada 25 Ogos lepas melalui saringan kontak rapat.

“Punca disyaki bagi penularan kluster ini ialah jangkitan ahli keluarga kepada kes indeks yang kemudian menjangkiti rakan sekerja, penghuni penjara di bawah jagaan pegawai itu dan ahli keluarga beliau yang lain,” menurutnya dalam kenyataan di sini.

Beliau berkata turut dikesan hari ini ialah Kluster Koyah di Kinabatangan iaitu kluster tempat kerja di ladang melibatkan 26 kes positif COVID-19 berpunca daripada kes indeks seorang pekerja lelaki berusia 43 tahun yang disahkan positif pada 20 Ogos.

Masidi juga berkata Sabah mencatat 2,136 kes positif COVID-19 hari ini menjadikan jumlah kumulatif sebanyak 159,421 dan kes sembuh ialah 2,941 orang menjadikan jumlah kumulatif pesakit pulih 127,312 orang manakala 4,831 lagi masih menerima rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanpa Kehadiran Manusia, Alam Lebih Menyerlah Di Gunung Kinabalu

KOTA KINABALU: Penutupan Gunung Kinabalu kepada aktiviti pendakian susulan pandemik Covid-19 nampaknya memberi lebih ruang kepada alam semula jadi untuk menyerlah.

Pegawai Taman-Taman Sabah Nasrulhakim Maidin berkata, kemunculan lotong merah berhampiran sebuah rumah rehat di gunung tersebut adalah contoh bagaimana perintah kawalan pergerakan (PKP) dan kurangnya kehadiran manusia membawa manfaat kepada alam sekitar.

“Pada dasarnya, ini adalah kesempatan bagi alam untuk pulih atau ‘berehat’ daripada (aktiviti) pelancongan dan eksploitasi manusia,” katanya kepada FMT, selain menambah bahawa memang jarang bagi makhluk “pemalu” seperti lotong merah mendekati rumah rehat itu.

Nasrulhakim berkata, lotong, yang dipanggil “maragang” atau “makhluk merah” oleh masyarakat Kadazandusun tempatan kerana warna bulunya, pernah muncul sebelum ini di sekitar Laban Rata, tetapi tidak pernah begitu dekat dengan rumah rehat.

Katanya, suhu yang lebih panas yang dikaitkan dengan perubahan iklim tidak mungkin menjadi sebab penampilannya baru-baru ini.

Lotong berkenaan dirakam dalam foto berhampiran rumah rehat itu oleh pengurus perkhidmatan Sutera Sanctuary Lodges Freddie Jude Julani baru-baru ini.

Pakar hidupan liar tertanya-tanya apakah kehadiran makhluk tersebut merupakan petanda kepada peningkatan suhu kesan perubahan iklim.

Ini kerana, lotong tersebut biasanya dijumpai di hutan pada ketinggian hingga 2,000m.

Kegiatan pendakian di Gunung Kinabalu dihentikan pada 9 Okt tahun lalu dan bersambung kembali pada 7 Dis.

Namun, pelaksanaan PKP selama dua minggu bermula 13 Jan lepas yang melibatkan larangan rentas daerah turut mengehadkan aktiviti pendakian di gunung itu sekali lagi. –

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ambil Upah RM20, Warga Filipina Berdepan Hukuman Mati

TAWAU: Hanya kerana mahu mengambil upah RM20, seorang lelaki warga Filipina, 42, berdepan hukuman mati selepas dipercayai mengedar dadah jenis syabu di Kampung Vietnam, di sini, semalam.

Dalam kejadian pukul 11 pagi itu, polis turut merampas dadah jenis syabu seberat 50.71 gram yang berada dalam saku seluar suspek ketika ditahan.

Ketua Polis Daerah Tawau, Asisten Komisioner Peter Umbuas ketika dihubungi Borneo Today hari ini, mengesahkan perkara itu.

“Terdahulu sepasukan pegawai dan anggota polis dari Bahagian Siasatan Jenayah Narkotik Ibu Pejabat Polis Daerah (IPD) Tawau melakukan pemantauan di lokasi berkenaan sebelum menemui suspek berada dalam keadaan mencurigakan.

“Sebaik menyedari kehadiran polis, suspek bertindak melarikan diri, namun, gagal dan berjaya ditahan polis,” katanya.

Tambah Peter, pemeriksaan fizikal ke atas suspek berjaya menemui lima paket plastik berisi ketulan hablur dipercayai syabu dianggarkan bernilai lebih RM5,000 ditemui pada saku seluar jeans yang dipakainya.

“Hasil pemeriksaan lanjut mendapati suspek seorang penganggur dan tidak mempunyai sebarang dokumen pengenalan diri.

“Lelaki itu mendakwa hanya mengambil upah sebanyak RM20 daripada seorang individu lain untuk menghantar barang itu kepada pembeli,” katanya.

Ujian air kencing yang dijalankan ke atas suspek juga menunjukkan kandungan positif dadah jenis methamphetamine dan amphetamine.

Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori dan Seksyen 15(1) akta yang sama atas kesalahan penagihan dadah.- BorneoToday


Lebuhraya Pan Borneo Sabah Diteruskan – Shafie

MEMBAKUT: Ketua Menteri Sabah, Datuk Seri Mohd Shafie Apdal, memberi jaminan projek Lebuhraya Pan Borneo Sabah akan diteruskan menggunakan pendekatan dan formula baharu.

Katanya, struktur baharu bagi mengurus pembinaan lebuh raya bernilai berbilion ringgit itu akan mengurangkan kos pelaksanaan projek.

“Projek masih diteruskan tetapi kita mahu menjimatkan wang. Kerajaan membelanjakan RM26 juta ketika projek itu diurus rakan penyampai projek (PDP).

“Sehingga kini, kita membelanjakan RM900 juta untuk pampasan tanah tetapi jalannya belum kelihatan,” katanya pada program sambutan Krismas dan Tahun Baharu, di sini.

Mohd Shafie mengulas dakwaan bekas Perdana Menteri, Datuk Seri Najib Razak, mengenai pembatalan PDP yang menyebabkan projek itu terhenti.

Najib turut mendakwa keputusan itu menyebabkan Kimanis berdepan masalah perhubungan dan kurang kemajuan.

Mohd Shafie yang juga Menteri Kewangan negeri, berkata projek akan diurus badan yang dipengerusikan Setiausaha Kerajaan negeri dan merangkumi wakil daripada Kementerian Kewangan serta Kementerian Kerja Raya negeri dan persekutuan.

Katanya, keputusan membatalkan PDP juga berdasarkan pertimbangan syarikat perunding dimiliki ahli parti politik.

Sementara itu, Menteri Pembangunan Infrastruktur negeri, Datuk Peter Anthony, berkata kerajaan dapat menjimatkan lebih RM1 bilion selepas Kerajaan Persekutuan menghentikan syarikat PDP.

Beliau turut menyangkal kenyataan Najib bahawa Lebuhraya Pan Borneo adalah hadiah daripada kerajaan sebelum ini kepada rakyat Sabah.

“Hasil dari Sabah dibawa ke Kuala Lumpur. Sudah menjadi tanggungjawab kerajaan Persekutuan membina jalan raya di Sabah, bukannya diberi sebagai hadiah,” katanya.